Felvonták a nemzeti lobogót a magyar Országház előtt

Katonai tiszteletadás mellett vonták fel a nemzeti lobogót a magyar Országház előtt a március 15-ei nemzeti ünnepen, Budapesten.

A zászlót Benkő Tibor magyar honvédelmi miniszter engedélyével vonta fel a Himnusz hangjaira a honvédség díszegysége.
A Kossuth Lajos téren néhány érdeklődő követte figyelemmel az idei nemzeti ünnep egyetlen központi programját. A rendezvény valamennyi résztvevője és nézője maszkot viselt, többségükön kokárda is volt.
A zászlófelvonás után Áder János magyar köztársasági elnök mondott ünnepi beszédet.
Képesek vagyunk-e az eddiginél is jobban összefogni egy, az életünket és szabadságunkat fenyegető erővel szemben, amely fájdalmat és halált hoz közénk? - tette fel a kérdést a közmédiában hétfőn sugárzott március 15-ei ünnepi beszédében a koronavírus-járványra utalva a magyar köztársasági elnök. Áder János azt mondta: a küzdelem akkor válik személyessé, ha a baj már a mi ajtónkon kopogtat. "Amikor a kapuból kinézve tűztől vöröslik az ég alja" - fogalmazott.
Eloltjuk-e a járvány tüzét azzal az egyszerű döntéssel, hogy beoltatjuk magunkat, vagy maradunk áldozatok, és tehetetlenül várjuk, hogy valami csoda történjen velünk? - tette fel a kérdést.
Tudunk-e cselekedni hazánkért, családunkért, közösségeinkért, szomszédunkért, mindannyiunk szabadságáért, vállaljuk-e a védekezésből a felelősség ránk eső részét? - firtatta.
Áder János azt mondta, hogy március idusán legyen mindannyiunk számára méltó üzenet Arany János gondolata:" .küzdenünk kell. De (.) nem szebb dolog-e a magunk ügye mellett dicsőségesen küzdeni, mint megadni magunkat az ellenségnek (.)?"
A magyar államfő Jókai Mór erkölcsi parancsára is emlékeztetett: "tartsátok tiszteletben e napot, melyen a nép szava először megszólalt", és amellyel a magyar nemzet szabadsága kezdődik. És bár e napról 173 éve emlékeznek meg a magyarok, 31 éve pedig már szabadon teszik ezt, az idei már a második olyan március 15-e, amit nem lehet az elmúlt évek hagyományai szerint ünnepelni - idézte fel az államfő.
Áder János Arany János szavaival válaszolt azoknak is, akik azt kérdik: van-e mit ünnepelni egyáltalán? Segít-e rajtunk most egy 173 évvel ezelőtti történet?
Arany János tudta: a modern magyar történelem legnagyobb vállalkozása, a polgári átalakulás, csak akkor sikerülhet, ha minél többen a magukénak érzik, ha a változás kiteljesedik. Ha a szabadság mindennapi tapasztalat, ha annak értelme lesz, és ha veszélybe kerül, az emberek készek áldozatot hozni érte.
A költő válasza a kérdésre, tűz esetén oltaná-e a szomszéd házát vagy a helység távolabbi épületét, az volt: felebaráti kötelességből is oltaná azt, másodszor pedig azért, hogy a tűz ne terjedjen tovább, akár a saját házára. "Ha a magad házát meg akarod menteni, a másik házát is ótalmaznod kell".
A veszélyben egymásra vagyunk utalva, a magunk biztonsága a többiekétől függ, egyedül nem lehet veszélyhelyzetet kezelni - hangoztatta a köztársasági elnök. Ehhez a felismeréshez azonban a forradalmak és szabadságharcok önmagukban még kevesek lehetnek. A forradalom ugyanis lehet távoli, a küzdelem azonban akkor válik személyessé, ha a baj már a mi ajtónkon kopogtat - mondta.
A koronavírus-járvány miatt idén is elmarad a többi hagyományos március 15-ei helyszíni ünnepség Magyarországon. A Kossuth- és Széchenyi-díjak átadását is későbbre halasztják, de a díjazottak névsorát az ünnep napján nyilvánosságra hozzák.
Március 15-e a modern parlamentáris Magyarország megszületésének napja, az 1848-49-es polgári forradalom és szabadságharc kezdete. Munkaszüneti nap 1989-ben volt először, és 1990 óta hivatalos nemzeti ünnep Magyarországon.

Az 1848/49-es magyar forradalom és szabadságharcra emlékezünk

Ma március 15-e van, az 1848-as és 1849-es magyar forradalom és szabadságharcra emlékezünk.

Ma ünnepeljük a magyar nemzeti ünnepet.
Ma március 15-e, hétfő van.
Minden év március 15-e
ünnepet jelent a magyar emberek számára.
A nemzeti ünnep
a szabadságharc miatt van.
A szabadságharc 1848-ban kezdődött,
és 1849-ben lett vége Magyarországon.
1848 nagyon régen volt.
1848-ban a magyar emberek
forradalmat indítottak Magyarországon.
Forradalom idején az emberek
 tüntetnek az utcákon.
Azért tüntettek az emberek az utcákon,
mert abban az időben
az emberek rosszul éltek
Magyarországon.
1848. március 15-étől forradalom
 és harcok voltak Magyarországon.
A magyar emberek a szabadságukért harcoltak.
Az egész világon a magyar emberek
március 15-én megemlékeznek
a szabadságharcról.
Az egész világon a magyar emberek
március 15-én megemlékeznek a forradalomról.
Március 15-én az egész világon
a magyar emberek
ünnepi programokat szerveznek
a Szabadságharc alkalmából.
Idén nem lesznek programok
a szabadságharc alkalmából.
A koronavírus-járvány miatt nem lesznek
idén programok a szabadságharc
megemlékezése alkalmából.
Idén 2021 van.
Orbán Viktor minden magyar embernek
szép  megemlékezést kíván
a mai napra.
Orbán Viktor Magyarország miniszterelnöke.
Ma minden magyar ember
otthon ünnepel.
Ma a magyar nyelvű televíziós csatornákon
ünnepi műsorokat lehet nézni.


Ma van a színházi világnap

Ma van a színházi világnap, amelyre számos színház bemutatóval, rendhagyó programokkal, kulisszajárással, nyílt próbával készül.

A színházi ünnep alkalmából ítélik oda Magyarországon a Hevesi Sándor-díjat, és az előadások előtt felolvassák a világnap nemzetközi üzenetét.
A színházi világnapot a Nemzetközi Színházi Intézet (ITI) közgyűlésének határozata alapján 1962 óta tartják meg március 27-én, annak emlékére, hogy 1957-ben ezen a napon volt a Párizsban működő Nemzetek Színházának évadnyitója. A világnap célja, hogy felhívja a figyelmet a színházművészet - és tágabb értelemben a kultúra - fontosságára, tisztelegjen a színészek, a színházi dolgozók előtt, kérje a közönség szeretetét és támogatását.
A színházi világnap alkalmából ítélik oda évente a Hevesi Sándor-díjat. A Nemzetközi Színházi Intézet (ITI) Magyar Központja által alapított elismerést minden évben három olyan művész, kultúraközvetítő kapja, aki sokat tett a magyar nyelvű színházi kultúra nemzetközi elismertetéséért. A színházak és színházi szervezetek által javasoltak közül a magyar Emberi Erőforrások Minisztériuma és az ITI Magyar Központja képviselőiből álló kuratórium dönti el, hogy az adott évben kik részesülnek az elismerésben.
Az idén a Hevesi Sándor-díjat Ágh Márton díszlet-, jelmez- és látványtervező, Molnár Levente operaénekes, valamint Tapasztó Ernő kultúraközvetítő, az Aradi Kamaraszínház társulatának tagja, színész, rendező, igazgató kapja - közölte az ITI Magyar Központja az MTI-vel.
A 60. színházi világnapon a színházakban az előadások előtt Magyarországon is felolvassák a világnapi üzenetet. Az ITI minden évben a színházi világ egy jelentős személyiségét kéri fel, hogy fogalmazza meg üzenetét a színház művészei és a közönség számára. Idén Peter Sellars amerikai rendezőt kérték fel, aki üzenetében többek között azt hangsúlyozza: "Itt az idő, hogy elménket, érzékeinket, képzeletünket, a történelmünkről és a jövőnkről formált gondolatainkat megújítsuk. Ezt egymástól elszigetelt, egyedül dolgozó emberek nem tudják megvalósítani. A színház épp az együtt munkálkodás lehetőségét nyújtja nekünk."
A világnap alkalmából számos színház készül programokkal. A Szegedi Nemzeti Színház, a Kolozsvári Állami Magyar Színház és a sepsiszentgyörgyi Tamási Áron Színház is szervez például kulisszajárást. A 6SZÍN az Amikor találkoztam Barisnyikovval című monodrámát, a Temesvári Csiky Gergely Állami Magyar Színház a Bánk című produkciót, a Déryné Társulat a Balkáni gerle című darabot mutatja be, míg a nagyváradi Szigligeti Színházban Az öngyilkos című darab nyílt próbája látható.

Ma van a színházi világnap

Ma, március 27-én van a színházi világnap.

A színházi világnap alkalmából
az egész világon több színház is
bemutatóval, érdekes programmal,
nyílt próbával készül.
Magyarország több városában is
érdekes színházi programokkal
várják az érdeklődőket.
A színházi ünnep alkalmából ma adják át
Magyarországon a Hevesi Sándor-díjat.
A Hevesi Sándor-díjat olyan művész
vagy kultúraközvetítő kaphatja meg,
aki sokat tesz a magyar nyelvű színházak fejlődéséért.
Idén a díjat Ágh Márton díszlet és jelmeztervező,
Molnár Levente operaénekes
és Tapasztó Ernő, kultúraközvetítő, színész kapja.
Az előadások előtt Magyarországon
felolvassák a színházi világnap
nemzetközi üzenetét.
A színházi világnap célja,
hogy felhívja az emberek figyelmét
a színházművészet és a kultúra fontosságára.
A színházi világnap célja,
hogy felhívja az emberek figyelmét
a színészek munkájára és kérje
a közönség szeretetét és támogatását.


Közeleg a Tiszavirág Fesztivál Zentán

A kétnapos rendezvény idén is színes programokkal várja az érdeklődőket.

Június 14-én és 15-én rendezik meg a 12.Tiszavirág Fesztivál Zentán.
A Tiszavirág Fesztivál minden évben több ezer embert vonz a zentai Tisza-partra. A családbarát, kisvárosi jellegű rendezvény minden korosztály számára felhőtlen szórakozást és kikapcsolódást biztosít. Gere Zsíros Elvira: „Természetesen ki szoktunk látogatni a Tiszavirág Fesztiválra, amennyire a munkánk és az időnk engedi. Mindig családostul kilátogatunk és nagyon szeretjük ezt a fesztivált, nagyon jó a hangulat, kicsiknek és nagyoknak is vannak programok egyaránt. Nem egy túlméretezett fesztiválról van szó, hanem inkább családias, kellemes hangulatú és jól érzem ott magam, úgyhogy nagyon szeretünk kimenni.”
Zenta Község Idegenforgalmi Szervezete első ízben 2013-ban hívta életre a fesztivált. Nevét a világon ritkaságnak számító kérészfaj lenyűgöző násztáncáról kapta, hiszen ahogy mondás is tartja, ilyenkor a Tisza virágba borul. Laskovity Kornél, Zenta Község Idegenforgalmi Szervezetének igazgatója: „Az idei évben is tartalmas programot sikerült összeállítanunk mindkét napra. Pénteken kiemelnék egy újdonságot, hiszen egy óriás báb felvonulást tervezünk a legkisebbeknek, a helyi iskolákban és óvodákban a gyerekek már készítik a saját bábjaikat és zenekar kíséretében fogják megnyitni a rendezvényt.”
Az újdonságok mellett a korábbi évekhez hasonlóan borutca, kézműves kirakodóvásár és változatos zenés programok várják a látogatókat. Laskovity Kornél, Zenta Község Idegenforgalmi Szervezetének igazgatója: „Van egy kis- és egy nagyszínpadunk. A kisszínpadon akusztikus zenét, hangulat zenét hallhatnak a kilátogatók egy jó bor mellé. A nagyszínpadra pedig különféle stílusú zenekarokat hívtunk meg mindkét napra. Kiemelném a Perpetum Mobile zenekart péntek este, hiszen ismerősen cseng a zenekar neve a vidékünkön. Szombat este pedig a helyi zenekarok mellett világraszóló karriert építő Queen emlékzenekar érkezik hozzánk, akik már bejárták a világot, a Queen Sensation.”
A Tiszavirág Fesztivál alatt, június 11-től egészen 17-ig a forgalom számára lezárják la Hajós utcát, valamint a Stevan Sremac utcát és a Tiszavirág sétány egy részét.

Hamarosan Tiszavirág Fesztivál Zentán

Június 14-én és 15-én szervezik meg a Tiszavirág Fesztivált Zentán.

Idén 12. alkalommal szervezik meg
a Tiszavirág Fesztivált Zentán.
A Tiszavirág Fesztivál nevét a különleges és ritka
természeti csodáról, a kérészfaj táncáról kapta.
A fesztivál idején több ezer ember érkezik
a zentai Tisza-partra.
A rendezvény minden korosztály számára
igazi szórakozást és pihenést biztosít.
Pénteken, június 14-én egy óriás báb felvonulását szervezik
a gyerekek számára.
A zentai iskolákban és óvodákban a gyerekek
már készítik a saját bábjaikat,
és zenekar kíséretében fogják megnyitni a rendezvényt.
A fesztiválon az érdeklődőket borutca, kézműves kirakodóvásár
és változatos zenés programok várják.
Péntek este és szombat este ismert zenekarok koncertje
lesz látható a zentai fesztiválon.
A Tiszavirág Fesztivál idején, június 11-től
egészen 17-ig a forgalom számára lezárják
a Hajós utcát, a Stevan Sremac utcát
és a Tiszavirág sétány egy részét.


Ezt egy életen át kell játszani Adán

Nagysikerű koncertet adott Adán Hevesi Tamás. A magyarországi énekes, dalszerző fellépésén olyan népszerű dalok is felcsendültek, mint az 1994-ben megjelent „Ezt egy életen át kell játszani” című szám.

A Vasárnapi ebéd című dallal kezdődött a koncert, amelynek a helyi Vadvirág Hagyományápoló Kör megújult székháza adott otthont.
Varga Elfride a férjével és baráti társaságával érkezett a koncertre.„Elsősorban örülünk neki, hogy eljött, és itt, Adán is láthattuk és hallhattuk. Egy különös meglepetéskoncertként szerettem volna a páromnak kedveskedni, mert ma tölti a hetvenet, és ő erről nem tudott.”
A híres magyarországi énekes nagyon szívesen jár a határon túlra, Vajdaságban többször fellépett már. 2001-ben Magyarkanizsa község Pro Urbe-díjjal jutalmazta. Adára első alkalommal látogatott el.
Szőke Edvárd, szervező: „Mindig is szerettem Hevesi Tamást, és úgy gondoltam, hogy el kell hozni Adára is. Ez az ötlet onnan jött, hogy tavaly voltam egy koncertjén Oromhegyesen, és ott összeismerkedtem a szervezővel, ezáltal összehozott Tamással, és így jutottunk el idáig.”

Hevesi Tamás gitárjával bejárta a világot, mígnem Ausztráliában egy dúsgazdag menedzser felfedezte tehetségét. A sydneyi olimpián résztvevő Magyar Olimpiai Csapat indulója is a nevéhez fűződik.„Először is nagyon hálás vagyok, hogy itt lehettem. Egy szenzációs közönséggel találkoztam ismét, és nem azért, mert itt vagyok Vajdaságban, hanem mindig is elmondtam, akárhol jártam a világban, hogy a vajdasági magyar közösség nekem a szívemhez a legközelebb álló. Ezt ma is bebizonyították, teljesen más nekik énekelni, mint mondjuk adott esetben más határon túli területeken. Ott is nagyon szeretek énekelni természetesen.”
Hevesi Tamás hozzátette, soha nem felejti el azt a megható és egyben félelmetes pillanatot, amikor először koncertezett Vajdaságban, pont háború dúlt és megkongatták a koncert közben a harangot.

Hevesi Tamás koncertezett Adán

Tegnap Adán adott egy nagyszerű koncertet Hevesi Tamás.

Tegnap december 16-a, péntek volt.
Hevesi Tamás egy híres magyarországi énekes.
A koncert a Vasárnapi ebéd című dallal kezdődött.
A tegnapi koncerten olyan népszerű
dalok is voltak, mint például
az “Egy életen át kell játszani” című szám.
A Hevesi Tamás koncert az adai
Vadvirág Hagyományápoló Kör
székházában volt megtartva.
Sokan voltak kíváncsiak a tegnapi koncertre.
A híres magyarországi énekes
nagyon szívesen jár Vajdaságba.
Az énekes már többször is fellépett Vajdaságban.
Adára első alkalommal látogatott el az énekes.
Hevesi Tamás elmondta, hogy a vajdasági közönség
nagyon fontos számára
és a szívéhez a legközelebb áll.


A hétvégén Folk Music Fest

Május 27-én és 28-án tartják a nyolcadik Folk Music Fest népzenei fesztivált a Palicsi Vigadó teraszán. Pénteken a Juhász zenekar nyitja meg a koncertsorozatot, szombaton délután fiatal népzenei együttesek fellépésével folytatódik a rendezvény.

Az érdeklődőket a szervezők különféle kísérő programokkal várják. A fesztivált az Ethnokor zenekar koncertje zárja.
Bakos Árpád két évvel ezelőtt már fellépett a Folk Music népzenei fesztiválon. Akkor kettesben játszottak Miroslav Jovančićtyal, most szombaton viszont négy zenésszel lép színpadra az Ethnokor zenekar. Bakos Árpád, a zenekar vezetője kiemelte, Észak-Bácska olyan választóvonalon van, ahol találkozik a közép-európai hangzás a balkánival, és ez tetten érhető a formáció zenéjében is.
„Nem akarunk mindenképpen olyan zenét játszani, ami megegyezik a felnyújtott anyaggal. Állandóan hozzányúlunk, valamiféle formában átdolgozzuk, és saját zenei világunkra, saját ízlés- és stílusvilágukra próbáljuk ezt ráhúzni, de akkor azért mindig jelentkeznek ezek a fajta balkáni ritmus, illetve melódiafoszlányok ezekben a zenei idézetekben.”
Pénteken a hivatalos megnyitó után a Juhász zenekar lép elsőként színpadra, majd utánuk az adai Czéczó tamburazenekar következik, amely a Tisza-mente hagyományait ápolja. Muzsikájuk nem csak a magyar népzenét, hanem más ott élő népek zenéjét is közvetíti. A házigazda Juhász zenekarhoz ezúttal két népdalénekes is csatlakozik.
Juhász Gábor, a fesztivál szervezője: „Két évvel ezelőtt volt húszéves a Juhász zenekar, és ehhez jött most hozzá két kiváló népdalénekes Szabó Kocsis Zsuzsanna és Csizmadia Anna. Vajdasági származású énekesek, mégis elsősorban Magyarországon futottak be kiváló népdalénekesi karriert. Annát a Felszállott a pávából és rengeteg más műsorból, koncertről ismerheti a közönség, Szabó Kocsis Zsuzsanna pedig a Csík zenekar frontemberével, Csík Jánossal lép fel az utóbbi években.”
Szombaton délután kiváló vajdasági fiatal népzenei együttesek fognak fellépni. A szervező kiemelte, a Folk Music Festnek nagyon fontos küldetése, hogy felfedezze a fiatal tehetségeket. A kétnapos programsorozat alatt népművészeti kiállítás, kézműves foglalkozások, népzenei és néptánc foglalkozások is várják a látogatókat.

A hétvégén Folk Music Fest

A hétvégén tartják meg a Folk Music Fest népzenei fesztivált Palicson.

A hétvégén, vagyis május 27-én
és május 28-án tartják meg
a Folk Music Fest népzenei fesztivált.
A Palicsi Vigadó teraszán 8. alkalommal
szervezik meg a népzenei fesztivált.
Pénteken a Juhász zenekar nyitja meg
a koncertsorozatot.
Péntek május 27-e lesz.
A Juhász zenekarral fellépnek még
Szabó Kocsis Zsuzsanna és Csizmadia Anna
népdalénekesek is.
A koncert után az adai Czéczó tamburazenekar
fellépése következik pénteken.
Szombaton délután fiatal népzenei
együttesek lépnek fel a fesztiválon.
Szombat május 28-a lesz.
A fesztivált vasárnap az Ethnokor zenekar
koncertje zárja majd.
Vasárnap május 29-e lesz.
A Folk Music Fest célja, hogy felfedezzék
a fiatal tehetségeket, és hogy az emberek
jól érezzék magukat.
A fesztivál mellett az érdeklődők
népművészeti kiállítást tekinthetnek meg.
Lesz még kézműves, népzenei
és néptánc foglalkozás is.


Csantavéren kezdte meg turnéját a Tanyaszínház

Csantavéren kezdte meg idei turnéját a Tanyaszínház tegnap este. A 15 főből álló társulat Molière Scapin furfangjai című komédiáját vitte színre Ricz Ármin rendezésében. A társulat augusztus 15-éig 26 vajdasági településre viszi el az előadást.

Mint az a Tanyaszínháznál megszokott, a társulat nagy része idén is az Újvidéki Művészeti Akadémia hallgatóiból állt össze. A fiatalok nagyjából három hetes próbafolyamaton vannak túl, csütörtök este a csantavéri közönség láthatta először a darabot.
Dudás Dániel, színész: „Jobban szeretek ilyen közönség előtt játszani, mert érzem, hogy élnek, érzem, hogy itt vannak, reagálnak. Érzem azt is, ha unatkoznak vagy, ha kevésbé tetszik nekik az előadás, ők mindig hangot adnak ennek. Valahogy közvetlenebb itt a viszonyunk a közönségünkkel.”
Idén egy francia komédiával készült a Tanyaszínház a vajdasági közönségnek. Az előadás rendezője Ricz Ármin, aki szerint témáját tekintve a darab a hétköznapok játékosságára kívánja felhívni a figyelmet, hiszen hajlamosak vagyunk ezt félretenni a karrier javára: „Azt gondolom, hogy ez egy olyan jellegű hipnózis, amibe nagyon könnyű belefulladni, az előadás ebből próbál felébreszteni minket, hogy a saját pulzusunkon tartsuk az ujjunkat, hogy minél inkább próbáljunk a folyamatra koncentrálni, és ne csak a végeredményt várjuk a saját életünkben.”
A hivatalos bemutató szombaton lesz Kavillón, az előadásokat minden nap este 21 órától láthatja a közönség.

Csantavéren játszott először a Tanyaszínház

Tegnap este Csantavéren tartotta meg idei első előadását a Tanyaszínház.

Tegnap július 21-e, csütörtök volt.
A Tanyaszínházban idén 15 színész játszik.
A Tanyaszínház idén a Molière Scapin furfangjai című
előadással lép fel a közönség előtt.
Ricz Ármin rendezte ezt az előadást.
A Tanyaszínház augusztus 15-ig
26 vajdasági faluba és városba
viszi el az előadást.
Ma este 9 órától Zentagunarason lép fel
a Tanyaszínház társulata.
Ma július 22-e, péntek van.
A hivatalos bemutató szombaton lesz, Kavillón.
Szombat július 23-a, holnap lesz.


V. Szent Mihály-napi Táncháztalálkozó és Sokadalom

A szervezők holnap színes programokkal várják az érdeklődőket Zentán. A táncháztalálkozó gálaműsoraként a Magyar Állami Népi Együttes Ezerarcú Délvidék című műsorát tekintheti meg a közönség.

Augusztus 28-án Zentán, a Sportcsarnokban ötödik alkalommal tartják meg a Szent Mihály-napi Táncháztalálkozó és Sokadalom elnevezésű rendezvényt a Hagyományok Háza Hálózat – Vajdaság, a budapesti Hagyományok Háza és a Vajdasági Magyar Művelődési Intézet közreműködésével. Az egynapos rendezvényen fellépnek és oktatnak vajdaság kiemelkedő népzenészei, táncosai, mesemondói és népi kézműves mesterei, koncertet adnak a Kárpát-medencéből meghívott vendégzenekarok, ahogyan a legnépszerűbb vajdasági zenekarok is. A táncháztalálkozó gálaműsoraként a Magyar Állami Népi Együttes Ezerarcú Délvidék című műsorát tekintheti meg a közönség. Az előadás a Vajdaságban élő népek, a magyarok, a szerbek, a horvátok, a ruszinok, a szlovákok, a románok és a romák sokszínű hagyományát jeleníti meg.
Ízelítő a programból
11.00 óra, Zentai piactér. Villámcsődület és toborzó hangulat népzenészekkel és néptáncosokkal
11.30 óra, Zenepavilon, Fő tér. Villámcsődület és toborzó hangulat népzenészekkel és néptáncosokkal
12 óra, a zentai Sportcsarnok, Népkert. Sokadalom
Hencidától Bonchidáig vetélkedő. ~ Népzenei koncertek táncospárok közreműködésével. ~ HallgatLak, ahol a mesék laknak – Mesemondás egész délután. ~ Moldvai, gombosi, apátfalvi és melegföldvári tánctanítás. ~ A Magyar Állami Népi Együttes Ezerarcú Délvidék című műsora. ~ Kézműves foglalkozások. ~ Fűz Népi Játéktér és kosaras körhinta. ~ Népi kézműves kirakodóvásár. ~ Mesterségbemutatók. ~ Kis feketék, nagy ötletek – Népi divatbemutató. ~ Folkkocsma reggelig tartó mulatozással.

Holnap tartják meg 5. alkalommal a Szent Mihály-napi Táncháztalálkozót és Sokadalmat.

Holnap augusztus 28-a, szombat lesz.
Zentán, a Sportcsarnokban szervezik meg
a Szent Mihály-napi Táncháztalálkozót és Sokadalmat.
A szervezők sok érdekes programmal várják
az érdeklődőket Zentára.
Az 1 napos rendezvényen híres vajdasági
néptáncosok, népzenészek és mesemondók is
fel fognak lépni.
Az 1 napos rendezvényen népi kézműves mesterek is
foglalkozásokat tartanak az érdeklődőknek.
Az 1 napos rendezvényen magyarországi
és vajdasági együttesek is fel fognak lépni.
A táncháztalálkozó záróműsoraként
a Magyar Állami Népi Együttes
Ezerarcú Délvidék című műsorát
nézheti meg a közönség.
Az előadás a Vajdaságban élő népek
sokszínű életét és kultúráját mutatja be.
Vajdaságban élő népek például
a magyarok, a szerbek, a horvátok,
a ruszinok, a szlovákok, a románok, a romák.


Megkezdődött a 12. Nemzeti Vágta Budapesten

Nagy Arnold címvédő a mai előfutamon sikeresen győzedelmeskedett, ami azt jelenti, hogy a Temerint képviselő vajdasági lovas és Fantázia lova biztosan ott lesznek a holnapi középfutamon.

4 vajdasági település lovasa is bejutott a 12. Nemzeti Vágta középdöntőjébe. Mellettük pedig a szintén vajdasági, ám a magyarországi Gyömrőt képviselő versenyző is megnyerte előfutamát. A ma kezdődött rendezvényre több ezren látogattak ki már az első napon. A Nemzeti Vágtát minden évben a magyar történelem egy kiemelkedő huszáralakja emlékének szentelik. Idén Kazinczy Lajos, az 1848-49-es szabadságharc vértanúja előtt tiszteleg a versenysorozat.
Díszfelvonulással, koszorúzással, majd a Nemzeti Vágtán résztvevő települések képviselőinek ünnepélyes fogadalomtételével kezdődött a 12. Nemzeti Vágta Budapesten. A Hősök terén 72 magyarországi és határon túli település lovasai tettek fogadalmat. A tizenkét éves Nemzeti Vágtának köszönhetően a lovakról, lovasokról, lóversenyegekről, huszárokról és hagyományőrzőkről szóló kifejezések ismét bekerültek a közbeszédbe és többé nem idegenek már gyermekeink számára - fejtette ki ünnepi megnyitó beszédében Székely Tibor, a vágta főkapitánya.
A nyitóceremónia után azonnal el is indult a verseny. Először a kishuszárok szálltak lóra. Vajdaságból Hoffmann Evelin képviselte Temerint. Ötödikként futott be a célba, így ő nem jutott tovább a középdöntőbe
Ezután pedig már a Nemzeti Vágta lovasai szálltak nyeregbe. Gyömrő lovasa, a szabadkai Bálint Denisz megnyerte a második előfutamot, így ő bejutott a vasárnapi középdöntőbe. Az Adorján színeiben versenyző Szőke Tamás negyedikként végzett, számára véget ért a verseny. A Bácsfeketehegyet képviselő Cékus Noémi ötödik lett saját előfutamában, a tavalyi Nemzeti Vágta győztese, a Temerint képviselő Nagy Arnold azonban idén is formában van, ő is elsőként futott be a célba: „Nehéz volt, gyors volt a verseny, de törekedtünk, hogy megnyerjük, és hála Istennek sikerült is.” Arnold ugyanakkor azt mondja, évről-évre erősebb a mezőny a Nemzeti Vágtán, hatalmas a nyomás rajta a címvédés miatt, de ő és a lova fel vannak készülve: „Készen állunk, mert mégiscsak muszáj megnyerni, a döntőben kell lennünk.”
Ha Nagy Arnold ismét megnyerné a Nemzeti Vágtát, az már csak hab lenne a tortán – fogalmazott Bunford Tivadar. A Vajdasági Vágta egyik szervezője ugyanakkor hozzátette, már csak az, hogy idén 9 vajdasági lovas vesz részt a Nemzeti Vágtán, elégedettségre ad okot. „Valamire rátapintottunk. Nyolc évvel ezelőtt valamit elkezdtünk csinálni a Vajdaságban, ami úgy nézem, hogy jó irányba halad, és amire büszkék lehetünk itt a Hősök terén. Ez egy nagyon jó érzés” - mondta Bunford Tivadar, a Háló Vajdasági Fejlesztési Alapítvány elnöke.
A további előfutamokban Topolya lovasa, Cékus Árpád elsőként futott be lovával, a másik előfutamban pedig Oromhegyes lovasa Ördög Alen lett az első, a második helyen pedig Szabadka lovasa, a Vajdasági Vágta győztese, Gulyás Szabolcs futott be lovával a célba. Tehát bőven lesz kinek szurkolni a középdöntőkben, és reméljük a döntőben is.
A Nemzeti Vágtát minden évben a magyar történelem egy kiemelkedő huszáralakja emlékének szentelik. Idén Kazinczy Lajos, az 1848-49-es szabadságharc vértanúja előtt tiszteleg a versenysorozat. Kazinczy Ferenc 29 éves fia részt vett a pákozdi csatában, majd a szabadságharcban végsőkig harcolva csak az utolsók között tette le a fegyvert. A fiatal honvédot 1849. október 25-én végezték ki Aradon, a 15. aradi vértanúként emlékezik rá a történelem.
A délutáni órákban az idei versenysorozat előfutamait tartották meg, de sor került a fogatvágta és a kocsitoló verseny előfutamaira is. Este a versenypályán a különleges hortobágyi méneshajtást követheti figyelemmel a közönség. Vasárnap sor kerül a további versenyekre, a középdöntőkre, valamint a nemzetközi futam és a Nemzeti Vágta döntőjére.

Nagy Arnold nyerte meg a Nemzeti Vágtát

A vajdasági Nagy Arnold nyerte meg a Nemzeti Vágtát.

A Nemzeti Vágta ma volt Budapesten.
Ma október 20-a, vasárnap van.
Budapest Magyarország fővárosa.
A Nemzeti Vágta 1 lóverseny.
A Nemzeti Vágta a Hősök terén volt megrendezve ma.
A Hősök tere 1 gyönyörű nagy tér Budapesten.
A Nemzeti Vágtára sok országból érkeztek lovasok.
A Nemzeti Vágtán több vajdasági lovas is versenyzett.
A Nemzeti Vágtát idén Nagy Arnold nyerte meg.
A Nemzeti Vágtát tavaly is Nagy Arnold nyerte meg.
Tavaly 2018 volt.
Nagy Arnold a Fantázia nevű lovával nyerte meg a Vágtát.
Nagy Arnold Temerint képviselte.
Temerin 1 város Vajdaságban.
A vajdasági emberek nagyon örülnek,
hogy Nagy Arnold nyerte meg a Nemzeti Vágtát.


Megnyílt a Törökkanizsa Községhez tartozó két kishatár is

A Gyála és Tiszasziget, valamint a Rábé és Kübekháza közötti átkelőn is várakozási idő nélkül kelhettek át az utazni vágyók.

Tegnap 10 órakor állt ismét helyre a határforgalom Szerbia és Magyarország között. A szerb és a magyar állampolgárok újra szabadon átléphetik a közös határt, anélkül, hogy karanténkötelezettség várna rájuk.
A korlátozó intézkedések visszavonása mind a kilenc határátkelőre vonatkoznak. Újra megnyitotta kapuit a Törökkanizsa Községhez tartozó két kishatár is, a Gyála és Tiszasziget, valamint a Rábé és Kübekháza közötti. Ma mindkét átkelőn zavartalan volt az átkelés, várakozási idő nélkül kelhettek át az utazni vágyók Magyarország felé, és vissza Szerbia irányába is, nagyobb tömeg nem alakult ki.
Üres volt a határátkelőhely kedden kora délután Gyálán és Rábén is egyaránt. Semmit sem kellett várakoznia azoknak akik ezen a két helyen keltek át a határon Magyarország irányába. A két Törökkanizsa községhez tartozó faluban a határnyitás miatt újra megindult az autós forgalom, amit Makra Péter, a Majdány-Rábé helyi közösségének elnöke szerint már mindenki nagyon várt. „Én jómagam is örülök, de azt gondolom, hogy mindnyájan hogyne örülnénk, hogy tegnap 10 órakor volt a gyűlés és azután megnyílt. Most még nincs elejében olyan forgalom, mint azelőtt volt, de én azt gondolom, hogy ez helyrejön, a régi kerékvágásba fogunk visszazökkenni.”
Újhelyi Nándor, a törökkanizsai községi képviselő testület elnöke ezzel kapcsolatban elmondta, a két határátkelőhely újranyitása a község számára mind gazdasági szempontból, mind a tanulók és a két határ mentén élő családok szempontjából is igen fontos volt. „Sok megkeresés volt abból a szempontból, hogy mikor tudnak hazajönni, mikor tudnak a családok egymással találkozni. Azt hiszem, hogy ezt már mindenki nagyon várta és most tulajdonképpen lehetővé vált az, hogy a családok újra meg tudják egymást látogatni, akár át tudnak menni Magyarországra is bevásárolni a gyógyszereket, illetve a Magyarországon élők is át tudnak jönni ide hozzánk, és ebből a szempontból is nagyon fontos az, hogy újra a határok átjárhatóak.”

Az átkelőhelyek Törökkanizsa Községben az eddig megszokott időben dolgoznak, reggel 7-től este 7-ig.

Megnyíltak a kishatárok Törökkanizsa Községben is

Tegnaptól megnyílt a Törökkanizsa Községhez tartozó 2 kishatár is.

Tegnap május 25-e,
hétfő volt.
A Gyála és Tiszasziget
 közötti kishatár is megnyílt.
Gyála 1 falu Szerbiában.
Tiszaszigat 1 falu Magyarországon.
Rábé és Kübekháza közötti
kishatár is megnyílt tegnap.
Rábé 1 falu Szerbiában.
Kübekháza 1 falu Magyarországon.
A 2 kishatáron ma
még nem volt sok autó.
Ma május 26-a,
kedd van.
Törökkanizsa Községében
a 2 kishatár
reggel 7 órától
este 7 óráig dolgozik.
Szerbia és Magyarország
közötti összes határon
szabadon át lehet lépni
a szerb és a magyar
állampolgároknak.
Ez azt jelenti,
hogy nem kell 2 hetes
karanténkötelezettség
annak, aki Szerbiából
Magyarországra megy,
vagy fordítva.
Az emberek örülnek,
hogy szabadon átléphetők
a határok Magyarország
és Szerbia között.


Az 1956-os forradalomra emlékezünk

1956-os magyar forradalom és szabadságharc

Ma van az 1956-os forradalom kitörésének napja és a Magyar Köztársaság 1989-es kikiáltásának napja. Október 23. minden magyar számára a szabadság napja.

Az 1956-os forradalom és szabadságharc, vagy az 1956-os népfelkelés Magyarország népének a sztálinista terror elleni forradalma és a szovjet megszállás ellen folytatott szabadságharca, amely a 20. századi magyar történelem egyik legmeghatározóbb eseménye volt. A budapesti diákoknak az egyetemekről kiinduló békés tüntetésével kezdődött 1956. október 23-án, és a fegyveres felkelők ellenállásának felmorzsolásával fejeződött be Csepelen november 11-én.
A harcokban a titkosítás alól 1993-ban feloldott statisztikai adatok szerint 2652 magyar és 720 szovjet állampolgár esett el. A forradalom következményeként hozzávetőleg 176 ezer, más adatok alapján mintegy 200 ezer magyar hagyta el az országot, egy részük azonban nemsokára visszatért.
1957 januárjától a forradalom résztvevőit tömegesen börtönözték be, majd sokukat kivégezték. A brutális megtorlást és a magyar nép elnyomását az ENSZ és a világ közvéleménye egyaránt elítélte.
A forradalom leverését követő évtizedekben az 1956-os eseményeket a pártállami hatalom ellenforradalomnak bélyegezte és elítélte, de a rendszerváltás során megváltozott az események hivatalos értékelése. 1989. október 23. óta ez a jeles nap kettős nemzeti ünnep Magyarországon: az 1956-os forradalom kitörésének napja és a Magyar Köztársaság 1989-es kikiáltásának napja, melyet az 1990. évi XXVIII. törvény iktatott a nemzeti ünnepek sorába. Az 1956-os események meghatározó szerepét a 2011-ben elfogadott Alaptörvény preambuluma is hangsúlyozza.

Az 1956-os forradalomra emlékezünk

Ma van az 1956-os forradalom kitörésének emléknapja.

Ma október 23-a, hétfő van.
Október 23-a minden magyar ember számára
a szabadság napját jelenti.
1956. október 23-án az elnyomás ellen lázadtak
a munkások, a diákok, a lakosok Magyarországon.
1956-ban a szovjet politikusok irányították Magyarországot.
A szovjet politikusok elnyomásban tartották
a magyar embereket, ezért kezdődött a forradalom.
A forradalomban és a szabadságharcban
sok magyar ember hunyt el.
A forradalmat végül nem nyerték meg
a magyar emberek.
A forradalom idején nagyon sok magyar ember
hagyta el az országot.
Ezen a napon minden magyar lakta területen
megemlékeznek az 1956-os forradalom magyar hőseire.
Ezen a napon emlékeznek meg Magyarországon
a Magyar Köztársaság 1989-es kikiáltásának napjára is.
Magyarországon ezen a napon nemzeti ünnep van.


Drogteszt az utakon, egyre több a kába sofőr

Hetven százalékkal több pszichoaktív szer hatása alatt álló autóvezetőt kapcsoltak le a szerbiai rendőrök a múlt hónapban, mint tavaly ugyanebben az időszakban.

Amennyiben a rutinellenőrzés során felmerül a gyanú, hogy az adott személy drog hatása alatt állhat, az intézkedő rendőrök helyszíni drogtesztet is elvégeztethetnek. Cél, hogy biztonságosabb legyen a közlekedés a szerbiai utakon.
A telefonhasználatot és az alkoholfogyasztást követően a droghasználat is egyre nagyobb problémákat jelent az utakon. A szerbiai rendőrség gyors drogteszteket vezetett be, így a közúti ellenőrzések során mostantól akár 15 percen belül kimutatható, hogy az adott illető fogyasztott-e bármilyen jellegű pszichoaktív szert az elmúlt időszakban.
A szerek kimutatása a helyszínen nyálmintából történik. A berendezés hét fajta kábítószer felismerésére alkalmas. Korábban, ha drogfogyasztás gyanúja merült fel, az illetékes szervek egészségügyi intézménybe kísérték az igazoltatott személyt, ahol elvégezték a tesztet. Most ez több esetben megváltozhat.
Dimitriljović Asmin örül az újdonságnak: „Ez örvendetes. Nyilvánvaló, hogy bármi történhet útközben, minden tekintetben, bármilyen jellegű ellenőrzést szívesen fogadok.”
Januárban 120 sofőrnél mutatták ki kábítószer használatát a közutakon. Ez ötvennel több, mint az előző év ugyanezen időszakában. Ha ez így folytatódik, év végére elérhetjük az ezer főt – figyelmeztetnek az illetékesek.
Aleksandar Radenković, rendőrkapitány, Szerbiai Belügyminisztérium: „Tavaly összesen 652 személyt zártak ki emiatt a forgalomból. Egy évvel korábban 429-et. 2018-ban ez a szám 239 volt. Ha összehasonlítjuk, a drogfogyasztók száma alacsonyabb az ittas vezetők számához képest, ugyanakkor a növekedés jelentős.”

Abban az esetben, ha az adott illetőről bebizonyosodik, hogy tudatmódosító szert fogyasztott, a rendőrség a helyszínen kizárja a forgalomból. Ezt követően 24 órás őrizetbe kerül. A törvény szerint a kiszabható pénzbüntetés 20 és 40 ezer dinár között mozog, de akár 30 napos elzárást is kiróhatnak, továbbá 8 büntetőpontot is kapnak - részletezte a rendőrkapitány.

Drogteszt az utakon

Most már a rendőrség gyors drogteszteket is elvégezhet a szerbiai utakon.

A közúti ellenőrzések során
mostantól 15 percen belül
ki lehet mutatni, hogy
a sofőr használt-e bármilyen
drogot vagy nem
az elmúlt időszakban.
A drogmérő 7 fajta
kábítószert tud felismerni.
A kábítószer jelentése
ugyanaz, mint a drog.
Idén januárban sokkal több
drogot fogyasztott sofőrt
büntettek meg a rendőrök,
mint tavaly januárban.
Idén 2021 van.
Tavaly 2020 volt.
Idén januárban 120 sofőrnél
mutatták ki a kábítószer
használatát.
Ha kiderül, hogy a sofőr
használt bármilyen drogot,
akkor a rendőrség
elveszi az engedélyét.
Ezután 24 órás
őrizetbe kerül.
24 óra 1 nap.
Az őrizet azt jelenti,
hogy beviszik a rendőrségre
a bűnöst.
A törvény szerint
a drogfogyasztó sofőr pénzbüntetése
20.000 és 40.000 dinár között van.
30 napra elvehetik
a drogfogyasztó sofőr engedélyét,
és 8 büntetőpontot kap.
A drogtesztek használatával
az a cél, hogy még
biztonságosabb legyen
a közlekedés a szerbiai utakon.
Nagy problémát jelent
az utakon a telefonhasználat,
az alkoholfogyasztás és
a droghasználat is.


Kiderült, mi okozhatta a tüzet a radanováci erdőben

Valamikor délután 3 óra körül jelezték a szabadkai tűzoltóságnak, hogy ég az erdő. A szabadkai tűzoltók nagy erőkkel vonultak ki a helyszínre, és más települések, Topolya, Bácskossuthfalva, Bajmok önkéntesei is a segítségükre siettek.
A helyzetet valamelyest könnyítette, hogy a délután folyamán alábbhagyott a szél. A helyenként 4-5 méter magas lángokat körülbelül délután 5 órára sikerült megfékezni, de a rengeteg parázs miatt a tűzoltók úgy határoztak, hogy a következő 3-4 napban is figyelik az erdőt, hogy be tudjanak avatkozni, ha újra lángra kap a növényzet.
A Vajdaság Erdei Közvállalat illetékesétől nem hivatalosan úgy tudjuk, hogy mintegy 4 hektáron égett az erdő, és a kár tetemes.
Időközben az a gyanú merült fel, hogy a radanováci erdőben tanyázó migránsok lehettek azok, akik az erdőtüzet okozták, miközben tábortüzet gyújtottak a főzéshez.
Mészáros György kollégánk a helyszínről jelentette 17 óra 30 perckor:
Valamikor délután 3 óra körül jelezték a szabadkai tűzoltóságnak, hogy ég a radanováci erdő. A tűzoltók azonnal nagy erőkkel vonultak a helyszínre. Még jelenleg is folyik a tűz oltása, habár a tűzoltók elmondása szerint itt körülbelül délután 5 óráig nagyjából megfékezték a lángok terjedését, de még rengeteg a parázs, és attól tartanak, hogy a szél miatt ismét lángra lobbanhat majd főleg az aljnövényzet, de hatalmas fenyőfák, több méter magas fenyőfák is lángoltak. Már most megkezdték a kárfelbecslést is, a Vajdaság Erdei Közvállalat illetékesétől nem hivatalosan úgy tudjuk, hogy mintegy 3-5 hektáron égett az erdő, illetve még most is ég helyenként, és a kár tetemes. Nem csak a szabadkai hivatásos tűzoltók, hanem a környékbeliek, tehát a topolyaiak, a bácskossuthfalviak, a bajmokiak is jöttek segíteni, illetve más településekről is riasztották őket. Valószínű, hogy az éjszaka folyamán is őrködni fognak itt a tűzoltók, nehogy ismét lángra lobbanjon a radanováci erdő.

Tegnap délután 3 óra körül tűz ütött ki a radanováci erdőben.

Tegnap július 19-e, kedd volt.
Óriási területen égett a tűz tegnap
a radanováci erdőben.
A szabadkai tűzoltók gyorsan a helyszínre siettek.
A szabadkai tűzoltóknak Topolya,
Bácskossuthfalva, Bajmok település
önkéntesei is segítettek a tűz eloltásában.
A lángokat tegnap délután 5 óra körül
sikerült eloltani a tűzoltóknak.
A sok parázs miatt a következő
3 napban még figyelik az erdőt
a tűzoltók, nehogy újra lángra kapjon az erdő.
Az erdőtűzben óriási kár keletkezett.
A tüzet valószínűleg a radanováci erdőben élő
migránsok okozhatták, miközben
tábortüzet gyújtottak a főzéshez.


Đoković hetedszer is megnyerte az Australian Open döntőjét

A szerb világelső ezzel rekorderré vált, hiszen korábban senki sem tudott ennyiszer nyerni Melbourne-ben.

Đoković hatalmas fölénnyel, három szettben 6:3, 6:2, 6:3-ra verte ősi riválisát, a spanyol Rafael Nadalt. A két teniszező 53. alkalommal csapott össze egymással. Ebből Novak Đoković 28-szor tudott nyerni, míg Rafael Nadal 25-ször.
A szerb teniszező 15. Grand Slam sikerét könyvelhette el. Ennél többet csak Rafael Nadal és a Roger Federer tudott nyerni. A spanyol 17, a svájci pedig 20 Grand Slam győzelemmel büszkélkedhet. A komoly sérülésből visszatérő szerb világelső ismét régi formájában játszik, hiszen az utolsó három Grand Slam tornát megnyerte. Amennyiben Đoković az idei Roland Garosson is nyerni tud, akkor a négy legnagyobb tenisztorna egyidejű címvédőjévé válik, ami egyébként már egyszer sikerült a szerb klasszisnak.

Novak Đoković nyerte meg az Australian Opent

Az Australian Open egy tenisztorna.
A tenisztorna az a hely, ahol sok teniszező játszik egymás ellen.
Novak Đoković hetedszerre nyerte meg ezt a tenisztornát.
Novak Đoković Rafael Nadalt győzte le.
Rafael Nadal egy hires spanyol teniszező.


Új mezben, nagy reményekkel

Ajándék mezeket kaptak a kishegyesi és a bácsfeketehegyi birkózó gyerekek a Vajdasági Birkózóakadémiától.

A Kishegyes községben működő újonnan alakuló birkózó egyesülethez mintegy hetven általános iskolás gyerek csatlakozott.
Nagy az érdeklődés a birkózóedzések iránt. Szeptemberben kezdődtek Kishegyesen és Bácsfeketehegyen Szegedinszki Igor edző vezetésével az edzések. A két településnek közös egyesülete lesz: „Jelentkezünk a vajdasági és a szerbiai birkózószövetségbe, szeretnénk regisztrálni a gyerekeket, akik majd versenyzők lesznek és jövő tavasszal már indulni az országos és vajdasági szintű versenyeken.”
A Vajdasági Birkózóakadémia Alapítvány egyik fontos feladata, hogy az akadémián bentlakó és ott az edzésprogramot teljesítő fiatalok egyedi képzésén túl a vajdasági magyar közegekben a birkózást népszerűsítsék, tehát ezzel a következő években az akadémiai tagság toborzását is elősegítsék - mondta Bálint Zoltán, a Vajdasági Birkózóakadémia ügyvezetője: „Fontos, hogy az itt élő emberek érezzék, hogy gondot viselünk róluk, szeretnénk őket támogatni. Az első támogatások különböző sporteszközökben nyilvánulnak meg: birkózószőnyeg, melegítők, pólók. Azután pedig az érdembeli dolgokat is megpróbáljuk elősegíteni, nagyon fontos szerepet akarunk rábízni a helyi szakkáderra.”
Az edzés után a gyerekek megkapták a Vajdasági Birkózóakadémia ajándék mezeit.

Ajándék mezeket kaptak a kishegyesi és bácsfeketehegyi gyerekek

Ajándék mezeket kaptak a kishegyesi és a bácsfeketehegyi birkózó gyerekek.

Az ajándék mezeket a Vajdasági Birkózóakadémiától
kapták a birkózó gyerekek.
Kishegyes községben működik
1 új birkózó egyesület.
Ehhez az egyesülethez már 70 általános
iskolás gyerek csatlakozott.
A kishegyesi és a bácsfeketehegyi gyerekek
birkózó versenyekre is járni fognak.
Ezért is nagyon megörültek
az új ajándék mezeknek a gyerekek,
amiket edzés után kaptak el.


Az alsósoknak jelenléti, a többieknek kombinált modell szerint folytatódik az oktatás

Mától a szerbiai középiskolások és a felsős általános iskolások számára az oktatás továbbra is kombinált módszer szerint zajlik. Az alsósok esetében pedig marad a jelenléti oktatás.

Február 15-én és 16-án Szerbia államiságának ünnepe van, a diákok pedig 9 napig pihennek majd, február 12-től 20-ig, majd pedig 21-én, hétfőn térnek vissza az iskolapadokba. Emiatt, és a rendkívüli őszi tanítási szünet miatt is, három nappal meghosszabbítják a tanévet, holnap pedig arról is döntenek, hogy az iskolák hogyan pótolják be az elmaradt órákat.
Szóba jöhet a munkaszombatok vagy a 15 perccel hosszabb órák beiktatása is. A jelenlegi tervek szerint március 25-én és 26-án szervezik meg a próba-kisérettségit, élesben pedig június 27-én, 28-án, és 29-én kerül sor a nyolcadikosok záróvizsgáira.

Az alsósoknak jelenléti, a többieknek kombinált oktatás

Mától az alsós osztályok továbbra is az iskolapadokban folyatatják a tanulást.

Mától a felsős osztályok
és a szerbiai középiskolások számára
továbbra is kombinált oktatás lesz.
Ma február 7-e, hétfő van.
Az oktatás tanítást jelent.
A kombinált oktatás azt jelenti,
hogy az osztály 2 csoportra van felosztva.
Az egyik csoport az egyik nap megy iskolába,
a másik csoport a másik nap megy iskolába.
Február 15-én és 16-án Szerbia államiságának ünnepe lesz.
Ez a 2 nap állami ünnep lesz az országban.
A rossz járványhelyzet miatt a diákok
február 12-től február 20-ig szüneten lesznek.
Összesen 9 napig pihennek majd a diákok.
Február 21-én, hétfőn térnek majd vissza az iskolapadokba.
A februári szünet és a rendkívüli
őszi tanítási szünet miatt 3 nappal
meghosszabbítják majd a tanévet.
Ez azt jelenti, hogy június 24-én fejezik
a tanévet az általános és a középiskolások Szerbiában.
Ma arról is lesz döntés, hogy az iskolák
hogyan pótolják be az elmaradt órákat.
Szóba jöhet a munkaszombatok
vagy a 15 perccel hosszabb órák megtartása is.
Tervek szerint március 15-én és 16-án
szervezik meg a próba-kisérettségit.
Az igazi kisérettségi teszteket pedig
június 27-én, 28-án és 29-én tartják meg.
Próba-kisérettségit és kisérettségit
a nyolcadik osztályt fejező diákok írják.
A kisérettségi több tantárgyból összeállított tudásfelmérő teszt.


Tandembicikliket kapott a szabadkai Vakok és Gyengénlátók Egyesülete

A járműveknek köszönhetően a látásukban korlátozott személyek is részt vehetnek a város kerékpáros közlekedésében, és fizikai erőnlétük is javulhat.

A két tandembiciklit a Kerékpárral a tisztább levegőért nevű mozgalom adta az egyesületnek. A járműveket a székházukban tartják majd, és mind a 480 tag számára elérhetők lesznek. A tandemkerékpárokat már számos országban használják a vakok és gyengénlátók, akik a hátsó ülésen ülve maguk is tekerhetnek, fékezhetnek és befolyásolhatják a haladási sebességet. A tapasztalatok szerint mindennek köszönhetően a látássérültek sokkal kiegyensúlyozottabb, egészségesebb lelkületűek lehetnek, mely kihat az emberi kapcsolataikra, a munka világában való boldogulásukra, és arra a képre is, melyet önmagukról alkotnak.

Összesen 2 tandembiciklit kapott a szabadkai Vakok és Gyengénlátók Egyesülete.

A tandembicikliknek köszönhetően
a látássérült személyek is részt vehetnek
a város kerékpáros közlekedésében.
A kerékpározásnak köszönhetően sportolhatnak is
a látássérült személyek.
A 2 tandembiciklit a Kerékpárral a Tisztább Levegőért nevű
mozgalom adta az egyesületnek.
A tandembicikliket az egyesület
központi épületében tartják majd Szabadkán.
A 2 tandembiciklit mind a 480 tag használhatja.
A tandemkerékpárokat már több országban használják
a vakok és gyengénlátók.
A hátsó ülésen ülve a vakok és a gyengénlátók is tekerhetnek,
fékezhetnek és szabályozhatják a sebességet.


Ludas védett övezetében végeznének fúrási kísérleteket

Nagy felháborodást váltottak ki a ludasi polgárok körében a Szerb Kőolajipari Vállalat fúrási kísérletei.

Ezeket ugyanis védett övezetben, a Zvonko Bogdan Borgazdaság és a ludasi Templom közötti szakaszon végeznének - írja közleményében a Vajdasági Magyar Szövetség Szabadka Városi Elnöksége. Hozzáteszik, mivel folyamatban van a Ludasi-tó környékének rendezése, bárminemű szennyezés veszélybe sodorná a Palics-Ludas Közvállalat biodiverzitásra és a tavak állapotának javítására tett erőfeszítéseit. A VMSZ közleményében kitér arra, hogy a párt városi, tartományi és köztársasági tisztségviselői már intézkedtek, hogy a Tartományi Energetikai, Építésügyi és Közlekedési Titkárság vizsgálja felül, és vonja vissza a Szerb Kőolajipari Vállalatnak január 21-én kiadott kiaknázásra vonatkozó határozatát.

Fúrások védett területeken, Ludason

Ludas védett területein akarnának fúrásokat végezni.

Ludas 1 falu Vajdaságban.
Ludason több védett terület is van.
Védet terület a ritka növények
és ritka állatfajok megvédése miatt van.
A védett területre vigyázni kell.
A védett területeken nem szabad
fúrásokat végezni.
A fúrások azért lennének,
hogy kőolajat találjanak a földben.
A fúrásokat a Szerb Kőolaj Vállalat
munkásai akarják elvégezni.
A ludasi emberek nem akarják,
hogy fúrások legyenek a védett területeken.
A Ludasi-tóhoz közeli területeket
most tisztítják.
A fúrások kárt tesznek
a védett területeken.
A fúrások károsak lennének
a Ludasi-tó tisztaságára is.


Segítsünk Mesinek!

Összefogott Magyarkanizsa, hogy segítséget nyújtson Rideg Emesének, akinek kiégett a háza. A tűz, amely oka egyelőre ismeretlen, a belső berendezéseket, a nyílászárókat használhatatlanná tette, és a falak is megrongálódtak.

Emesének szinte mindene odaveszett. A ház, amit nemrégen újított fel, lakhatatlanná vált. A helyiek összefogtak és az elmúlt napokban gyűjtéseket, adománygyűjtő koncertet szerveztek, de sokan Emese házához mennek és ott segítenek, ahol tudnak.
Az egyik jótékonysági akció a Sin Seekas koncertje volt, amit csütörtök este szerveztek Emese megsegítésére. A programot mindössze egy nap alatt szervezték meg, és annyira sikeresnek bizonyult, hogy 60 ezer dinár gyűlt össze.
A 29 éves lány egyedül tartózkodott otthon, amikor arra ébredt, hogy nem kap levegőt és melege van. A tűz ekkor már jócskán elterjedt, a szerencsével határos módon Emese könnyebb sérülésekkel megúszta az esetet. Ezt követően összefogott a közösség. A fiatal lánynak a helyi ifjúsági iroda önkéntesei is besegítettek az elmúlt napokban.
Natasha Cheeseman, önkéntes: „Segítettünk kitakarítani a házat, lecsiszolni a falakat, a régi bútorokat kihordani, minden másban is, ami ahhoz kellett, hogy a házat fel lehessen újítani. Csináltunk jótékonysági vásárt, tegnap este a Sin Seekas lépett fel a Stendhalban, most pedig délután itt vagyunk a Strandháznál.”
Nem csak a fiatalok, hanem sok magányszemély, vállalat is segít Emesének. A helyi ifjúsági iroda Strandházánál egész hétvégén 10 és 18 óra között leadhatják adományaikat azok, akik segíteni szeretnének.
Ivanović Laura, koordinátor, Magyarkanizsa Község Ifjúsági Irodája: „Nagyon szépen érkeznek az adományok, vállalatok is segítettek már. Kiemelném a Dibexet, Jelodomot, a Perki bútorüzletet. Fel sem tudom sorolni, mert tényleg nagyon adakozóak, fantasztikus helyen élünk, szóval ilyenkor látszik meg, hogy mennyire összetart ez a kanizsai kis közösség.”
Most leginkább építőanyagra és pénzre lenne szükség, hiszen Emese háza lakhatatlanná vált, emellett pedig a használati tárgyai, a bútorai, a konyhai eszközei is használhatatlanná váltak.
Aki pénzt szeretne adományozni, az Rideg Emese számlaszámára, a 325930070556063007 utalhatja át a pénzt.

Segítsünk Mesinek!

Összefogott Magyarkanizsa, hogy segítse Rideg Emesét.

A magyarkanizsai Emesének leégett a háza.
A tűz teljes kárt okozott Emese házán.
Még nem lehet tudni, hogy mi okozta a tüzet.
Emesének a tűz során szinte mindene odaveszett.
Emese nemrég újította fel a házat,
most pedig lakhatatlanná vált.
A magyarkanizsai lakosok összefogtak
és gyűjtéseket, adománygyűjtő koncertet szerveztek.
Sokan Emese házához mennek
és ott segítenek, ahol tudnak.
Az egyik jótékonysági akció
a Sin Seekas koncertje volt csütörtök este.
A koncertet Emese megsegítésére szervezték.
A koncerten 60 ezer dinár jött össze
Emese megsegítésére.
Emese egyedül volt otthon,
amikor arra ébredt, hogy nem kap levegőt és melege van.
A tűz ekkor már elterjedt a házban.
Emese könnyebb sérülésekkel megúszta az esetet.
Sok fiatal és több vállalat is segít Emesének.
A magyarkanizsai ifjúsági iroda Strandházánál
egész hétvégén délelőtt 10 és este 6 óra között
adományt lehet hagyni Emese megsegítésére.
Hétvége szombat és vasárnap.
Szombat február 18-a, tegnap volt.
Ma február 19-e, vasárnap van.
Most főleg építőanyagra
és pénzre van szüksége Emesének,
mert a háza lakhatatlanná vált.
Aki pénzt szeretne adományozni,
az Rideg Emese számlaszámára teheti meg.
Erre a számlaszámra lehet utalni a pénzt:
325930070556063007


Rengetegen tartanak Szerbiából Magyarországra

Türelmesnek kell lenniük azoknak, akik a hosszú sorok végére beállnak. Lehet, hogy hat órát, vagy ennél is többet kell várniuk.

Ismét katasztrofális a helyzet a szerb-magyar határokon. Bármelyik átkelőt választják, számoljanak a több órás várakozással, ha Magyarországra tartanak.
A reggel 7 órai nyitás előtt már kígyózó sorok alakultak ki a kis határátkelőknél. A BorderWatcher alkalmazásban minden határ piros és vörös jelzést kapott. Az utazók szerint kilométeres sorok, és 4-5-6 órás vesztegelés jellemzi az átkelőket. Egyedül a Rábé-Kübekháza és a Gyála-Tiszasziget átkelőknél kell csak 1,5 órát várni a Magyarországra való átjutásra.
Visszafelé, tehát a Szerbiába való belépés zökkenőmentes.

Rengetegen utaznak Szerbiából Magyarországra

Újra nagyon nagy a torlódás a szerb-magyar határokon.

A torlódás az, amikor sok autó várakozik
a határon, ezért lassan halad a sor.
Rengetegen utaznak Szerbiából Magyarország felé.
Emiatt bármelyik határátkelőt is választják,
több órát kell várakozni, ha Magyarország felé utaznak.
Lehet, hogy 6 órát, vagy még többet kell várakozni
azoknak, akik Szerbiából Magyarország felé utaznak.
A kis határátkelők reggel 7 órakor nyitnak.
Már a nyitás előtt hosszú sorokban várakoztak
ma reggel az autók a kishatárokon is.
Ma január 9-e, vasárnap van.
Jelenleg minden szerb-magyar határátkelőn
több órát kell várakozni Szerbiából Magyarország felé.
Egyedül a Rábé-Kübekháza
és Gyála-Tiszasziget határátkelőnél kell csak
1,5 órát várni a Magyarországra való átjutásra.
Szerbiából a vendégmunkások visszaindultak
az Európai Unióba, ezért van nagyon nagy torlódás
a szerb-magyar határátkelőknél.
Vendégmunkás például, aki külföldön dolgozik,
de a családjának nagy része Szerbiában él.
A Magyarországról Szerbiába utazóknak
nem kell sokat várniuk a határokon.


A miniszter elárulta miként kell bepótolni a napokat a diákoknak

A lehetséges opciók között van, hogy szombatonként mennek a gyerekek iskolába.

Be kell pótolni a mostani extra őszi szünet napjait a tanulóknak. Ezt mondta a szerb oktatási miniszter.
Branko Ružić szerint arról viszont még nincs döntés, hogy ezt miként teszik meg. A lehetséges opciók között van, hogy szombatonként mennek a gyerekek iskolába, az is lehet, hogy meghosszabbítják a tanévet, de egy módja lehet a pótlásnak az is, ha intenzívebben dolgoznak az órákon a tanárok és a diákok.
Ružić kiemelte: egyelőre lehetetlen megjósolni, hogy miként zajlik majd az oktatás a továbbiakban. A tárcavezető hangsúlyozta: a tanintézmények járványügyi szempontból biztonságosak, a helyzet nem riasztó.

Hogyan fogják bepótolni a diákok az őszi szünetet?

Be kell pótolni a mostani meghosszabbított őszi szünetet a tanulóknak.

Ezt a szerb oktatási miniszter mondta.
A szerb oktatási minisztert
Branko Ružićnak hívják.
Oktatás, tanítást jelent.
A koronavírus-járvány miatt hosszabb
őszi szünet van a szerbiai iskolákban.
Hétfőtől péntekig tart a meghosszabbított őszi szünet
a szerbiai iskolákban.
Hétfő november 8-e tegnap volt.
Péntek november 12-e lesz.
A tanulók november 15-én, hétfőn
kezdik újra az iskolát.
Branko Ružić elmondta, még nincs döntés arról,
hogy milyen módon fogják bepótolni
a gyerekek a hosszabb őszi szünetet.
A lehetőségek között van az is,
hogy a tanulók szombati napokon
pótolják majd be a hosszabb őszi szünetet.
Az is lehet, hogy meghosszabbítják majd a tanévet.
A pótlás úgy is történhet,
hogy még gyorsabban és komolyabban
dolgoznak majd az órákon a tanárok és a diákok.
Branko Ružić azt is elmondta, nem tudni,
hogy fog folytatódni a tanítás a továbbiakban.
Szerbiában nagyon sok a koronavírusos beteg.
Az oktatási miniszter szerint
az iskolák biztonságosak a gyerekek
és a tanárok számára is.


Megújulhat Csantavéren a templom mögötti tér

A mintegy 8700 négyzetméternyi területen egyebek mellett a piacteret is szeretnék befedni.

A fejlesztés célja, hogy a termelők egy rendezettebb helyszínen kínálhassák portékájukat. A projekt összértéke csaknem 56 millió dinár, ebből mintegy 28 milliót a szerb pénzügyminisztérium, míg a maradék összeget Szabadka önkormányzata biztosítja.

Csantavéren a templom mögött van a piactér is.

Csantavér 1 falu Vajdaságban.
Tervek szerint a csantavéri piacteret
be fogják fedni, hogy tető alatt legyen a helyiség.
A fejlesztés célja, hogy a termelők
és az eladók rendezettebb helyszínen
árulhassák termékeiket.
A felújítás nagyon sok pénzbe kerül.
Ezt a nagy összeget a szerb pénzügyminisztérium
és Szabadka városa fizeti ki.


Mától lehet küldeni a számlákkal teli borítékokat

Hatvan autót és tizenkét belgrádi lakást lehet nyerni a Vedd el a számlát, és nyerj! elnevezésű állami nyereményjáték újabb körében, amelynek célja, hogy visszaszorítsa a feketegazdaságot Szerbiában.

A játékban való részvétel feltételei hasonlóak, mint az előző körökben voltak. Minden Szerbiában élő felnőtt polgár részt vehet a játékon. Egy borítékban 10 pénztári számlát kell elküldeni, amelyek egyenkénti értéke minimum 100 dinár kell, hogy legyen. A számlákat szeptember 1-je óta lehet gyűjteni, az annál korábbiakat nem fogadják el. Hogy mekkora és milyen színű, illetve formájú borítékba helyezzük, teljesen mindegy.
Lehetőség van arra is, hogy nyugtákat küldjünk, szintén borítékonként 10 darabot, de a számlákat és a nyugtákat nem lehet egy borítékon belül vegyesen elhelyezni.
A boríték elülső oldalán okvetlenül fel kell tüntetni, hogy UZMI RAČUN I POBEDI 2020. A hátulján pedig meg kell adni a teljes nevünket, a személyigazolványunkban szereplő lakcímünket, valamint egy telefonszámot, amelyen szükség esetén elérhetnek bennünket.
Az UZMI RAČUN I POBEDI 2020 feliraton kívül másik címet nem kell megadni. A küldeményt bármelyik nyilvános postaládában elhelyezhetjük. A Szerbiai Posta ingyenesen szállítja azokat.
Az első húzást a tervek szerint november végén tartják.
Ringbe szállnak ugyanakkor a városok és községek is. Azon települések között, amelyekről a legtöbb boríték érkezik, 180 ezer eurót osztanak szét, amit a lakosok igényeinek megfelelő projektekre fordíthatnak.
Részletes leírást a következő oldalon lehet majd olvasni a játékkal kapcsolatban: www.uzmiracun.rs

Már lehet küldeni a számlákkal teli borítékokat

Szeptember 1-je óta lehet gyűjteni a számlákat, mert 1 nyereményjáték kezdődött Szerbiában.

A nyereményjáték neve
Vedd el a számlát,
és nyerj!
Ebben a játékban
össze kell gyűjteni
10 pénztári számlát.
Minden számla
minimum 100 dinár
értékű kell, hogy legyen.
A 10 számlát
1 borítékba kell rakni,
és el kell vinni a postára.
A boríték küldése
ingyenes
a Szerbiai Postán.
A nyereményjátékban
60 autót és 12 belgrádi
lakást lehet nyerni.
Belgrád Szerbia fővárosa.
A játékban minden
Szerbiában élő
nagykorú ember
részt vehet.
Nagykorú az, aki
betöltötte 18. életévet.
A Vedd el a számlát,
és nyerj! nevű nyereményjáték
azért van, hogy
minden boltban és
üzletben adjanak
számlát a vásárlóknak.
Vannak olyan boltok
vagy üzletek, amelyek
nem adnak számlát
a vásárlóknak.
Ez tilos.
Kötelező számlát adni
minden vásárlónak.
A nyereményjátékban
a szeptember 1-je
előtti számlákat
nem fogadják el.
Csak azokat a számlákat
fogadják el a játékban,
amelyek szeptember 1-je
óta lettek gyűjtve.
Teljesen mindegy,
hogy a számlákat
milyen nagyságú,
milyen színű
vagy milyen formájú
borítékba rakjuk.
A boríték elülső oldalára
nagyon fontos ráírni
azt, hogy
UZMI RAČUN I POBEDI 2020.
A boríték hátuljára
rá kell írni
a teljes nevünket,
személyigazolványunkban
lévő lakcímünket
és telefonszámunkat.
A telefonszámon
kapunk értesítést arról,
ha nyertünk a játékban.
A Szerbiai Posta ingyen
viszi ezeket a borítékokat.
Az 1. nyerteseket
november végén
jelentik be
a tervek szerint.
Még több információt
a Vedd el a számlát,
és nyerj! nevű nyereményjátékról
a következő internetes
oldalon lehet olvasni:
www.uzmiracun.rs


Idén csaknem kétszáz személy vesztette életét a szerbiai utakon

Év eleje óta június 11-ig bezárólag összesen 196 személy vesztette életét a szerbiai utakon, emellett megközelítőleg 7,5 ezer ember sérült meg közlekedési balesetben.

Tavaly ugyanebben az időszakban a halottak száma 11 százalékkal kevesebb volt. Továbbra is a megengedett sebesség túllépése jelenti a balesetek fő okát, ezt követi az alkoholos befolyásoltság. Az adatok szerint kevesebb gyalogos és sofőr lesz baleset áldozata, a legtöbben kerékpárosok és autóbuszban utazók.
A szerbiai belügyi tárca tájékoztatása szerint ezek az adatok még mindig jobbak mint a világátlag, azonban arra kell törekedni, hogy még inkább biztosítsák a biztonságos közlekedést a szerbiai utakon.

2019. januártól június 11-ig összesen 196 ember vesztette életét a szerbiai utakon.

Elvesztette az életét azt jelenti, amikor az ember meghal.
196 ember halt meg közlekedési balesetben a szerbiai utakon.
Tavaly ilyenkor kevesebb ember halt meg közlekedési balesetben.
Tavaly 2018 volt.
Közlekedési baleset például, amikor 2 autó egymásnak ütközik.
Közlekedési baleset például, amikor 1 autó elüt 1 biciklist.
2019-ben nagyon sok ember sérült meg közlekedési balesetben.
Legtöbb baleset azért van, mert az ember nagyon gyorsan vezeti az autót.
Sok baleset azért van, mert az ember alkoholt iszik, amikor autót vezet.
Kevesebb balesetük van a gyalogosoknak.
Több balesetük van a kerékpározóknak.
Sok közlekedési balesetük van az autóbuszban utazóknak is.
Lassan és figyelmesen kell minden közlekedési eszközt vezetni.
Közlekedési eszköz például az autó. a bicikli, a motor, az autóbusz.


„Uram add, hogy szeresselek az embereket szeretve”

Aranymisét tartottak vasárnap Palicson Leist József esperes-plébános pappá szentelésének 50. évfordulója alkalmából.

Az atya köszönő beszédében elmondta, örömteli szívvel hálával tartozik szüleinek, tanárainak és paptársainak de legfőképpen Istennek, aki erre a pályára irányította.
Május elseje ellenére megtelt hívőkkel vasárnap délután a Mária, Világ Királynője Római Katolikus Egyházközség Palicson. Sokan szeretett plébánosuk szombati, ünnepi szentmiséjén is részt vettek a radanováci templomban is.
Dara Etel, Palics: „Nagyon örülünk neki. Adjon a jó Isten erőt egészséget neki, hogy még sokáig velünk lehessen, mivel valószínűleg nyugdíjba kellene mennie, de tartsa a jó Isten még velünk meg.”
Leist József aranymiséjének jelmondata megegyezett az első miséjének jelmondatával: Uram add, hogy szeresselek az embereket szeretve és neked szolgáljak, az embereknek szolgálva.
Leist József, esperes-plébános, Mária, Világ Királynője Római Katolikus Egyházközség, Palics: „Az aranymise tulajdonképpen egy olyan élmény, amit úgy mondanám, hogy emberi szavakkal ki nem mondható, mert ez tulajdonképpen nem szavakból áll, hanem az életnek a tartalmából, ami tulajdonképpen mint keresztény ember csakis a jó Istenre gondolok, aki rám tekintett és méltónak talált arra, hogy erre a pályára meghívott és hogy minden gond és nehézség ellenére megőrzött, hogy ezen a napon örömteli szívből-lélekből emeljem fől a lelkemet az égiek felé és ha azt mondom, hogy hálát adni ez csak egy szóval ki van mondva, de ezt át kell élni.”
Az ünnepi szentmisén a hívekhez szónokként németül Komorica Franjo, Banja Luka-i püspök fordult, horvátul pedig Vinko Puljić boszniai nyugalmazott érsek. Magyarul Palatinus István atya, a magyarkanizsai Szent Őrangyalok római katolikus templom plébánosa szólalt fel.

Aranymisét tartottak Palicson

Tegnap május 1-je, vasárnap volt.
Leist József esperes-plébános
pappá szentelésének 50. évfordulója
alkalmából tartották meg tegnap
az aranymisét Palicson.
Plébános papot jelent.
Leist József atya a köszönő beszédében
elmondta, hálával tartozik szüleinek,
tanárainak és paptársainak is.
Leist József atya elmondta, főleg Istennek ad hálát,
aki a papi pályára irányította.
Leist József aranymiséjén ugyanazt mondta el,
mint 50 évvel ezelőtt az első miséjén, vagyis:
Uram add, hogy szeresselek az embereket
szeretve és neked szolgáljak, az embereknek szolgálva.
Vasárnap délután megtelt hívőkkel
a Mária, Világ Királynője Római Katolikus
templom Palicson.
A hívők remélik, hogy Leist József atya
még sokáig lesz pap Palicson.
Az ünnepi szentmisén a hívekhez
németül Komorica Franjo,
Banja Luka-i püspök szólt.
Az ünnepi szentmisén horvátul
Vinko Puljić boszniai nyugalmazott érsek szólt.
Magyarul Palatinus István atya,
a magyarkanizsai Szent Őrangyalok római katolikus templom
plébánosa szólalt fel.


Eddig 3 millió 900 ezer oltást adtak be Szerbiában

Mintegy 3 millió 900 ezer adag koronavírus elleni védőoltást adtak be Szerbiában. Ebből több mint 1 millió 600 ezren már a második dózist is megkapták.

A legújabb kutatások alapján a fiatalok és várandós nők oltását is javasolják a külföldi és a hazai szakemberek. A 16 évnél idősebbek és a terhes nők esetében eddig a Pfizer/BioNTech oltását engedélyezték Európában. Nagy az esély arra, hogy a hónap végéig pedig engedélyezik, hogy a 12 évnél idősebb fiatalokat is ezzel a védőoltással oltsák be. A várandós kismamák esetében a szakemberek külön javasolják, hogy a védőoltás felvétele előtt egyeztessenek nőgyógyászukkal, különösen azok, akik cukorbetegséggel küzdenek. Az oltást Szerbiában továbbra is bárki megkaphatja időpont egyeztetés nélkül az egészségházakban és a kijelölt oltópontokon.
Holnaptól újabb 120 ezer adag AstraZeneca oltóanyag lesz elérhető Szerbiában. A vakcinaszállítmány reggel érkezett meg a Nikola Tesla repülőtérre Belgrádba, holnap pedig országszerte elérhető lesz a lakosok számára. A szállítmány nagyobb részét a második dózisra várók kapják majd - mondta Zlatibor Lončar, egészségügyi miniszter a szállítmány fogadásakor.

Eddig 3 millió 900 ezer adag koronavírus elleni védőoltást adtak be Szerbiában.

Ebből több mint 1 millió 600 ezer ember
már a második adag vakcinát is felvette az országban.
A külföldi és a hazai szakemberek
azt ajánlják, hogy a fiatalok
és a várandós nők is vegyék fel
a koronavírus elleni védőoltást.
Várandós nő az, aki babát vár.
A 16 évnél idősebbeknek és a terhes nőknek
eddig a Pfizer/BioNTech nevű védőoltás felvételét
engedélyezték Európában.
Európa 1 kontinens.
A kontinensen több ország van.
A tervek szerint május végéig engedélyezik,
hogy a 12 évnél idősebbek is felvehessék
a Pfizer/BioNTech nevű vakcinát Európában.
Az orvosok azt tanácsolják a várandós nőknek,
hogy mielőtt felveszik a védőoltást,
előtte beszéljenek a nőgyógyászukkal.
Azoknak a várandós nőknek, akik
cukorbetegek, még fontosabb, hogy
beszéljenek a nőgyógyászukkal, mielőtt
felveszik a koronavírus elleni vakcinát.
A védőoltást továbbra is bárki megkaphatja
Szerbiában, előzetes jelentkezés nélkül
az egészségházakban és a kijelölt oltópontokon.


Júliustól módosul a királyhalmi határátkelő munkaideje

Meghosszabbított nyitvatartással üzemel júliustól a Királyhalom-Ásotthalom határátkelőhely - írja a police.hu. A módosítás mellett a turisztikai időszakban megnövekvő utasforgalom miatt döntöttek.

Az átkelő július 1-e és szeptember 1-e között pénteki, szombati és vasárnapi napokon 7 és 22 óra között fogadja az utasokat. A határátkelő a hét többi napjain a korábbi működési rend szerint, 7 óra és 19 óra között üzemel.
A többi határátkelőhely az eddig megszokott rendben tart nyitva Csongrád-Csanád vármegyében - írja a magyar rendőrség honlapján.

Júliustól változik a királyhalmi határátkelő munkaideje

Júliustól meghosszabbított nyitvatartással működik a királyhalmi határátkelőhely.

A Királyhalom-Ásotthalom határátkelőhely
július 1-je és szeptember 1-je között működik
meghosszabbított nyitvatartással.
Ez azt jelenti, hogy a pénteki, szombati
és vasárnapi napokon reggel 7 óra és este 10 óra között
fogadja majd az utasokat a királyhalmi határátkelő.
A hét többi napjain reggel 7 óra és este 7 óra között
dolgozik majd a királyhalmi határátkelő.
A nyári időszakban hosszú sorok alakulnak ki
a legtöbb szerb-magyar határátkelőn.
A meghosszabbított nyitvatartást a gyorsabb
utasforgalom miatt vezetik be
a Királyhalom-Ásotthalom átkelőn.
A többi határátkelőhely az eddig megszokott
munkaidőben tart nyitva.


Az akció január 1-jétől október 15-éig tart.

Az utalványok igénylőinek a Szerbiai Posta Közvállalat ügyfélszolgálatánál kell kérniük az utalványt legkésőbb a tervezett üdülés kezdete előtt 30 nappal. Előtte le kell foglalni a helyet az akcióban résztvevő vendéglátóhelyek valamelyikénél, aminek alapján az adott vendéglátóhely kiadja a foglalásról szóló bizonylatot. Az akció realizálásában résztvevő vendéglátóhelyek listája a kereskedelmi, turisztikai és telekommunikációs minisztérium honlapján érhető el. A listát hetente kétszer frissítik. További információk a minisztérium honlapján érhetők el. Az 5000 dinár értékű utalvány abban az esetben kérhető, ha az igénylő lakóhelyén kívül használja azt fel, legalább 5 éjszakás üdülésre 2022. november 20-áig.

Újra igényelhetők a belföldi üdülési utalványok Szerbiában.

Az üdülési utalványokat Szerbiában lehet kihasználni.
Az üdülési utalványokat vendéglátóhelyeken
lehet kihasználni.
Az üdülési utalványok 5000 dinár értékűek.
Az 5000 dináros üdülési utalványokat
akkor lehet kérni, ha az ember lakóhelyén kívül
használja fel az utalványt.
Legalább 5 éjszakát ott kell tölteni a vendéglátóhelyen.
Az üdülési utalványokat 2022. november 20-ig
lehet kihasználni.
A Szerbiai Posta Közvállalatnál kell kérni az utalványokat.
Az üdülési utalványt legkésőbb
a tervezett kirándulás kezdete előtt
30 nappal kell kérni valamelyik szerbiai postán.
A kirándulás előtt le kell foglalni a helyet
az akcióban résztvevő vendéglátóhely valamelyikénél.
Ezután a vendéglátóhely kiadja
a foglalásról szóló igazolást.
Az akcióban résztvevő vendéglátóhelyek listáját
meg lehet nézni a kereskedelmi, turisztikai
és telekommunikációs minisztérium internetes oldalán.
Az akcióban résztvevő vendéglátóhelyek listáját
hetente kétszer frissítik.
Az akcióra január 1-jétől október 15-ig lehet jelentkezni.


Elkezdődött a harmadik hullám Szerbiában

A koronavírus-járvány harmadik hullámának elején vagyunk - mondta dr. Predrag Kon járványügyi szakember a Pink TV-nek adott interjújában.

Elmondta, Belgrád a múlt héten olyan járványügyi szakaszba ért, amely alapján kijelenthető, hogy a koronavírus-pandémia harmadik hullámának elején járunk. Az elkövetkező két hétben a fertőzöttek számának növekedése várható.
A vírus terjedésének üteme csakis a lakosok viselkedésétől függ, rendkívül fontos a maszkviselés, a távolságtartás és a kézhigiénia - mondta dr. Predrag Kon.
Szerbia jelenleg abban a helyzetben van, mint június közepén volt, amikor az emberek úgy gondolták, hogy nincsenek semmilyen szakmai ajánlások a fertőzés megelőzésére.

Elkezdődött a koronavírus 3. hulláma Szerbiában

Dr. Predrag Kon azt mondta, hogy Szerbia a koronavírus 3. hullámának az elején van.

Dr. Predrag Kon
1 szerb járványügyi orvos.
Az orvos elmondta,
hogy Belgrádban újra
több az új koronavírusos beteg.
Belgrád Szerbia fővárosa.
Az orvos azt is mondta,
hogy a következő 2 hétben
várhatóan növekedni fog
az új koronavírusos
betegek száma
Szerbiában.
Az emberektől függ,
hogy hány új koronavírusos
beteg lesz Szerbiában.
Ha az emberek
komolyan betartják
a koronavírus elleni
óvintézkedéseket,
akkor nem lesz sok új
koronavírusos beteg
az országban.
Ilyen óvintézkedés
például, a kötelező
maszkviselés,
a kötelező
távolságtartás,
a gyakori kézmosás
és a kézfertőtlenítés.
Az orvos arra kérte
az embereket,
hogy tartsák be
ezeket az óvintézkedéseket.


Nincs hosszabbítás, május 1-től megkezdik az ellenőrzést

Nem hosszabbítják meg a határidőt az elektronikus fiskalizáció bevezetésével kapcsolatban, május elsejétől megkezdik az ellenőrzést - erről beszélt Siniša Mali.

A szerb pénzügyminiszter leszögezte, mindenkinek át kell térnie az új rendszerre a megadott időpontig.
Korábban olyan hírek láttak napvilágot, hogy kitolják az áttérés határidejét, ugyanakkor a miniszter szerint erről szó sincs.
Eddig mintegy 138 ezer gazdasági társaság tért át az új fiskális rendszerre. Az Adóhivatalba már most naponta mintegy egymillió számla érkezik be, amely szám idővel jelentősen növekedni fog.

Nincs hosszabbítás, május 1-től kötelezőek a pénztárgépek

Nem hosszabbítják meg a határidőt az elektronikus fiskalizáció bevezetésével kapcsolatban.

Az elektronikus fiskalizáció azt jelenti,
hogy minden eladónak használnia kell pénztárgépet.
Például a szerbiai piacokon is
kötelező lesz május 1-től
a pénztárgépek használata.
Május 1-től ellenőrzik azt, hogy minden eladó
rendelkezik-e pénztárgéppel.
Ezt Siniša Mali, a szerb pénzügyminiszter mondta.
A pénzügyminiszter elmondta,
hogy május 1-ig mindenkinek át kell térnie
az új fiskális rendszerre.
Korábban arról voltak hírek,
hogy meghosszabbítják
az új rendszerre való átállás határidejét.
Siniša Mali elmondta, erről szó sem lehet.


A Szent Kereszt felmagasztalását ünneplik az ortodox hívők

A szerb ortodox egyház és hívei a Szent Kereszt felmagasztalását ünneplik, annak a napnak az emlékére, amikor Szent Ilona, Konstantin császár édesanyja megtalálta a Szent Keresztet, amelyen Jézus Krisztust megfeszítették a Golgotán.

A hívők ezen a napon böjtölnek, a bazsalikomot betakarítják és megszentelik. A legenda szerint 326-ban Szent Ilona Nagy Konstantin, az első keresztény római császár édesanyja találta meg a keresztet, amikor Palesztinába ment, hogy meglátogassa a szent helyeket.

A szerb ortodox egyház és hívei ma ünneplik a Szent Kereszt felmagasztalását.

Ma szeptember 27-e, kedd van.
Szerbiában sok szerb ember ortodox hívő.
A legenda szerint nagyon régen
ezen a napon Szent Ilona megtalálta
a Szent Keresztet, amelyen Jézus Krisztust megfeszítették.
Az ortodox hívők ezen a napon böjtölnek,
a bazsalikomot betakarítják és megszentelik.
Böjt idején a hívők nem esznek
húsfélét, nem esznek zsíros és édes ételeket.


2400 személy ellenőrzi mától a védettségi igazolások használatát

Ma 22 órától csak védettségi igazolvány felmutatásával lehet belépni a szerbiai szórakozó- és vendéglátóhelyekre, erről döntött a válságstáb. A védettségi igazolványok érvényességét és használatát 2400 ellenőr felügyeli majd Szerbia-szerte.

Mától kötelező a védettségi igazolás a szerbiai vendéglátóipari egységekben 22 óra után, hétfőtől pedig már pénzbírságra számíthatnak azok, akik nem tartják be az intézkedést. A második és a harmadik dózis felvételéről szóló igazolás is érvényes, valamint a 72 óránál nem régebbi negatív PCR-teszt, vagy 48 óránál nem régebbi antigén tesztet is elfogadják. Ezek a dokumentumok valamelyikre mellett érvényes személyazonosságot igazoló okmányt is fel kell mutatni a szórakozóhelyeken.
A hétvégén még csak figyelmeztetnek, de hétfőtől már büntetnek is az ellenőrzést végző kommunális rendőrök és a felügyelőségek tagjai. Jogi személyek esetében a büntetés 300 ezer dinár, vállalkozók esetében 150 ezer dinár, 50 ezer dinárral a jogi személy által az előírások betartatásával megbízott személyt fogják megbüntetni, amennyiben a felügyeletére bízott helyen védettségi igazolvány nélküli személyt találnak. 30 ezer dináros büntetésre számíthatnak azok a megbízott személyek, akiknek a védettségi igazolványokat kell ellenőrizniük, míg 5000 dináros büntetésre azok, akik védettségi igazolvány nélkül tartózkodnak olyan helyen, ahol az kötelező. A rendelet egyelőre csak a szórakozóhelyekre vonatkozik, de nem kizárt, hogy az elkövetkezőkben a más helyekre való belépést is érvényes védettségi igazolvány felmutatásához kötik Szerbiában.
Marija Obradović államigazgatási és helyi önkormányzati miniszter elmondta, az összes ellenőrző szolgálat, azaz mind a 46 részt vesz a szabály betartatásában. Leszögezte, csak olyan ellenőrök vesznek részt az akcióban, akik felvették a koronavírus elleni védőoltást. Arról is beszélt, hogy Szerbia nem rendőrállam, mindössze egy újabb lépést teszünk ezzel a normális élet felé.
Az intézkedést csak akkor vonják vissza, ha a lakosok többsége beoltatja magát.

Mától büntetik azokat, akik nem tartják be a szigorításokat

Szerbia kormánya döntött a védettségi igazolások bevezetéséről Szerbiában.

Így este 10 órától kötelező felmutatni
a védettségi igazolásokat a szerbiai szórakozóhelyeken
és vendéglátóhelyeken.
Mától már pénzbírsággal büntetik azokat,
akiknek nincs védettségi igazolásuk
este 10 óra után a szerbiai szórakozóhelyeken
vagy vendéglátóhelyeken.
Ma október 25-e, hétfő van.
Vendéglátóhely például az étterem, a kávézó, a pizzéria.
A védettségi igazolások érvényességét
és használatát 2400 személy felügyeli
egész Szerbiában.
Jogi személyek esetén 300 ezer dinár a büntetés.
A vállalkozóknak 150 ezer dinár a büntetés.
A cégek felelős személyeinek 50 ezer dinár a büntetés.
A védettségi igazolások ellenőreinek
30 ezer dináros büntetés jár,
ha nem tartják be a szigorításokat.
A vendégeknek 5000 dináros büntetés jár akkor,
ha a vendéglátóhelyen este 10 óra után
nincs érvényes védettségi igazolásuk.
A védettségi igazolás azt mutatja,
hogy az ember felvette a koronavírus elleni védőoltást.
A védettségi igazolás azt mutatja,
hogy az ember volt már koronavírusos.


Meghosszabbították az árstopot Szerbiában

További három hónapig érvényben marad az alapvető élelmiszerekre vonatkozó árstop - erről döntött a szerb kormány.

Az árbefagyasztás az 1 kilogramm kiszerelésű kristálycukorra, a legfeljebb 5 kilogrammos csomagolásban árusított T-400-as és T-500-as lisztre, valamint az 1 literes napraforgóolajra vonatkozik. Szintén változatlan áron kell kínálni a következő 90 napban a sertéscombot és a 2,8 százalék zsírtartalmú pasztőrözött tejet. Ezeket a termékeket a továbbiakban is a november 15-i árak alapján tudják majd megvásárolni az emberek.
A szerb kormány előzőleg 60 napra rendelte el az árstopot.

További 3 hónapra meghosszabbították az árstopot Szerbiában.

Erről a szerb kormány döntött.
A szerb kormányban azok a politikusok vannak,
akik irányítják az országot.
Az árstop az alapvető élelmiszerekre vonatkozik.
Az árstop azt jelenti, hogy az alapvető élelmiszerek árát
nem változtathatják meg.
A 3 hónapos árstop
1 kilogramm csomagolású kristálycukorra,
az 1 literes napraforgóolajra
és legfeljebb az 5 kilogrammos csomagolásban árusított
T-400-as és T-500-as lisztre vonatkozik.
Ez azt jelenti, hogy a lisztre
az árstop 5 kilogrammig vonatkozik.
Az 5 kilogrammnál nagyobb csomagolású
T-400-as és a T-500-as lisztre
már nem vonatkozik az árstop.
Az árstop a következő 90 napra
a sertéscomb árára és a 2,8 százalékos
pasztőrözött tejre is vonatkozik.
A felsorolt termékeket továbbra is
a november 15-i árak alapján tudják
megvásárolni az emberek.


Adni Óbecsén is jó

Ruházatot, lábbelit, tartós élelmiszert és tanfelszerelést tartalmazó csomagok érkeztek ma az óbecsei Bratstvo Általános és Középiskolába.

Az adományokat a helyi Közgazdasági-kereskedelmi Iskola tanulói és tanárai gyűjtötték és adták át a kisegítő iskolának. Horváth Lídia mindkét iskolában tanít: „A Bratstvo iskolában olyan gyerekekkel találkozunk, akik nehéz körülmények között nevelkednek, és minden segítségre rászorulnak. Jó ötletnek gondoltuk a Közgazdasági-kereskedelmi Iskola tantestületével együtt, hogy szervezzünk egy humanitárius akciót, ahol a mi tanulóink, gyerekeink, akár a szülők és a tanárok is segíthetnek. Sikeres volt az akció, lelkesen vettek benne részt a gyerekek. Az is volt a célunk, hogy a gyerekeinknél fejlesszük az empátiát, az együttérzést, és hogy meglássák, hogy jó érzés adni és megosztani másokkal.”

Csomagokat osztottak ki az óbecsei iskolában

Csomagok érkeztek ma az óbecsei Bratstvo Álalános és Középiskolába.

Ma április 13-a, kedd van.
Óbecse 1 város és község Vajdaságban.
A csomagokban ruházatok, lábbelik,
tartós élelmiszerek és tanfelszerelések voltak.
A csomagokat az óbecsei
Közgazdasági-kereskedelmi Iskola tanulói
és tanárai gyűjtötték össze.
Ők adták át a csomagokat a nehéz körülmények
között élő tanulóknak.
Nehéz körülmények között él például
az az ember, akinek nincs mit ennie
vagy romos házban lakik.


A postákon is igényelhető a nyugdíjaskártya

Mától 1 530 postahivatalban is igényelhető a nyugdíjaskártya Szerbiában. A szépkorúak ingyenesen juthatnak a kártyához, október elsejétől pedig használhatják is.

A kártyák igénylése március 15-én kezdődött a Köztársasági Nyugdíj- és Rokkantbiztosítási Alap kirendeltségeiben, valamint a zpk.trezor.gov.rs oldalon. Eddig 660 ezer nyugdíjas igényelte. Az alap igazgatója elmondta, hogy több mint 350 állami intézménnyel és magáncéggel írtak alá megállapodást, amelyek szolgáltatásaik és termékeik árából kedvezményt adnak a nyugdíjaskártya használóinak. Az illetékesek abban bíznak, hogy az érintettek mintegy 95 százaléka él majd az igénylés lehetőségével.

Keddtől már a postákon is igényelhető a nyugdíjaskártya.

Kedd augusztus 8-a, tegnap volt.
Összesen 1530 postán lehet igényelni
a nyugdíjaskártyát Szerbiában.
A nyugdíjaskártyák ingyenesek.
Október 1-jétől tudják használni a kártyákat
a szerbiai nyugdíjasok.
A kártyák igénylése március 15-én kezdődött.
Eddig a Köztársasági Nyugdíj-
és Rokkantbiztosítási Alap kirendeltségeiben
vagy a zpk.trezor.gov.rs internetes oldalon
lehetett igényelni a nyugdíjaskártyákat.
Eddig 660 ezer nyugdíjas igényelte a kártyákat.
A nyugdíjas kártyák használói különböző vállalatok
és cégek termékeinek és szolgáltatásainak árából
kapnak majd kedvezményt.
Minél több nyugdíjas jelentkezését várják
a nyugdíjas kártyákra.


Itt vannak az új üzemanyagárak - örülhetnek a dízelesek

Olcsóbb lett a gázolaj Szerbiában, a benzin azonban drágult.

Mától egy héten át legfeljebb 194 dinárt kell majd fizetni a dízel literjéért, amely eddig 197 dinárba került.
A 95-ös benzin ára azonban emelkedett, az eddigi 168 dinár helyett most 171 dinárt kell fizetni a benzinkutakon.

Megvannak az új üzemanyagárak

Mától a benzin megdrágult az országban.
Ma február 17-e, péntek van.
Mától jövő hét péntekig maximum
194 dinárt kell majd fizetni a dízel literjéért
a szerbiai töltőállomásokon.
Eddig a dízel literje 197 dinár volt.
Mától megemelkedett a benzin ára.
Ez azt jelenti, hogy az eddigi 168 dinár helyett
mától 171 dinárt kell fizetni a benzinkutakon.
Az új üzemanyagárak minden péntek
délután 3 órától érvényesek az ország töltőállomásain.


Ajándékcsomagok az önkéntes véradók gyermekeinek

Véradással egybekötött csomagosztás volt ma Magyarkanizsán a helyi Vöröskereszt szervezetének jóvoltából. A véradók kisgyerekei kaphattak csomagokat. Emellett az év utolsó véradása is sikeresnek bizonyult.

Több mint hetven ajándékcsomagot osztottak ki a községbeli véradók gyerekeinek Magyarkanizsán. A kicsiket a Mikulás várta, akinek a gyerekek verssel, énekkel is kedveskedtek.
Kiss Boróka egy az óvodában tanult verssel kedveskedett a télapónak.
Az év utolsó véradása volt a szerdai Magyarkanizsán, amin közel 40 véradó jelent meg – emelte ki Hodik Erzsébet. A Vöröskereszt magyarkanizsai szervezetének elnöke hozzátette:
„Körülbelül 700 véradás volt az idén. Nagyon várjuk és nagyon nagy szükség van a vérre, az utóbbi időben a létszám is csökkent, a fiatalok száma is csökkent, mivel sokan elmentek külföldre, ott dolgoznak. Ilyenkor sokan szabadságon vannak és örülünk, hogy gondolnak a betegekre és eljönnek és adnak vért.”
A jövő évben is 36 véradási akciót szerveznek majd Magyarkanizsa község területén, az év első véradása január 11-én, Martonoson lesz.

Ajándékcsomagok az önkéntes véradók gyerekeinek

Ajándékcsomagot kaptak ma az önkéntes véradók gyermekei Magyarkanizsán.

Ma december 28-a, szerda van.
A magyarkanizsai Vöröskereszt szervezte meg
a véradást és az önkéntes véradók gyermekeinek
a csomagosztást.
Több mint 70 önkéntes véradó gyermeke
kapott ma ajándékcsomagot.
A gyerekeket a Mikulás várta.
A gyerekek versekkel, énekekkel
kedveskedtek a Mikulásnak.
Ez volt az idei év utolsó véradási akciója Magyarkanizsán.
Idén 2022 van.
Közel 40 önkéntes véradó vett részt
a mai véradási akción.
A jövő évben 36 véradási akciót szerveznek majd
Magyarkanizsa község területén.
Jövő év 2023 lesz.
Jövő évben az első véradási akciót
január 11-én szervezik meg Martonoson.
Vért adni nagyon fontos.
Véradással 3 emberi életet menthetünk meg.
Vért minden egészséges 18 év
és 65 év közötti személy adhat.


A szerbiai nyugdíjasok vasárnap helyett szombaton vásárolhatnak be

Módosul a házi kedvencek sétáltatásának időszaka. Tiszteletben kell tartani a gyülekezési tilalmat. A temetéseken résztvevők száma legfeljebb tíz.

A szerbiai nyugdíjasoknak vasárnap helyett szombat hajnali négy és hét óra között lesz lehetőségük a bevásárlásra. Ebben az időszakban csak a 65 év felettiek számára nyitnak ki a boltok. Módosul a kutyák és más házi kedvencek sétáltatásának időszaka is a kijárási tilalom alatt. Nemcsak szombat este 23 és 01 óra között, hanem vasárnap 8 és 10, valamint 23 és 01 óra között is lehetőség van kivinni a szabadba a háziállatokat, amelynek során tiszteletben kell tartani a gyülekezési tilalmat. A temetéseken részt vevők száma legfeljebb tíz lehet, akiknek legalább két méteres távolságot kell tartaniuk egymástól.
A következő linken érhető el a boltok listája

Szombaton tudnak bevásárolni a szerbiai nyugdíjasok

Változás történt, a 65 évnél idősebbek vasárnap helyett szombaton tudnak bevásárolni.

A 65 évnél idősebb emberek
eddig vasárnap hajnali 4 órától
reggel 7 óráig tudtak
bevásárolni a szerbiai boltokban.
Az új szabály szerint
szombatonként
hajnali 4 órától reggel 7 óráig
 szabad bevásárolniuk
a 65 évnél idősebb embereknek.
Szombat hajnali 4 óra
és reggel 7 óra között
csak a 65 évnél idősebb
embereknek szabad bevásárolni
a boltokban.
Itt tudja megnézni, hogy melyik
boltok lesznek nyitva
szombatonként hajnali 4 órától
reggel 7 óráig:
a boltok listája

Megváltozott a kutyák
és más házi kedvencek
sétáltatásának az időszaka is
a kijárási tilalom alatt.
Szombatonként este 11 órától
vasárnap hajnali 1 óráig szabad
sétáltatni a házi kedvenceket
Szerbiában.
Vasárnap reggel 8 óra
és reggel 10 óra között is
szabad sétáltatni a házi kedvenceket.
Vasárnap este 11 órától
hétfő hajnali 1 óráig is
szabad sétáltatni a házi kedvenceket.

A temetéseken csak 10 embernek
szabad lennie.
Az emberek között
2 méteres távolság kell,
hogy legyen.

A szigorítások azért kellenek,
hogy ne tudjon tovább terjedni
a koronavírus Szerbiában.
A szigorítások azért kellenek,
hogy az emberek egészségesek
maradjanak Szerbiában is.


Ajándék a Naša Radost óvodáinak

A horvátországi Isztria megye 600 ezer dináros támogatást biztosított a Horvát Nemzeti Tanácsnak a felszerelések megvásárlására. Az adományból azon szabadkai óvodáknak vásároltak kellékeket, ahol horvát nyelven is zajlik a gyermekek nevelése.

A helyi óvodáknak a Horvát Nemzeti Tanács udvarában adták át a vásárolt tárgyakat, melyeket a Naša Radost Iskoláskor Előtti Intézmény műszaki igazgatója, Veljko Vojnić vett át. A felajánlásból fából készült készségfejlesztő játékokat, hangszereket valamint korszerű asztalokat, székeket vásároltak.

Ajándék a Naša Radost óvodáinak

A horvátországi Isztria megye 600 ezer dináros támogatást adott a Naša Radost óvodáinak.

A 600 ezer dináros támogatásból felszereléseket
vásárolt a Horvát Nemzeti Tanács az óvodásoknak.
Azok a szabadkai óvodák kaptak új felszereléseket,
ahol horvát nyelven is zajlik a gyermekek nevelése.
A szabadkai óvodáknak tegnap
a Horvát Nemzeti Tanács udvarában adták át
a megvásárolt játékokat, tárgyakat.
Tegnap május 25-e, kedd volt.
A pénzbeli támogatásból hangszereket,
fából készült játékokat, új asztalokat
és székeket vettek a szabadkai óvodáknak.


Jöhet az egyváltásos, egész napos oktatás

Szerbiában ettől az iskolaévtől kísérleti jelleggel több mint 200 általános iskolában beindították azt a programot, amely az első lépés lehet az egyváltásos, egész napos oktatás bevezetésére.

Nyilas Mihály tartományi oktatási titkár a Szabadkai Magyar Rádióban elmondta, az iskolák egyike az óbecsei Petőfi Sándor Általános Iskola is, amelyet tavaly még a bezárás fenyegetett. A gyerekek a tanítást követően az iskolában maradnak délután 4-5 óráig. Szabad aktivitások közül válogathatnak a sporttól a fotózásig, de ebédet is kapnak és a házi feladataikat is megcsinálhatják. Nyilas Mihály arról is beszélt, hogy egy tartományi költségvetés-módosításnak köszönhetően több mint 50 millió dinárt irányoztak elő még idén a vajdasági általános- és középiskolák objektumainak karbantartására, korszerűsítésére. Pályázataik útján 17 intézmény újulhat meg.
Nyilas Mihály, tartományi oktatási titkár: „Az összegek azok változnak. Persze a szükségletek is különböznek. Mi szerettünk volna minél több projektumot támogatni, és ez azt jelenti, hogy több mint egy milliótól egészen hét millióig terjedhetett az összeg. Hosszútávú célunk, hogy egyre több helyen jelenjünk meg, több helyen segítsünk, indítsunk el egy folyamatot, ami akár több lépéses is lehet, és megújuljon az egész iskola vagy épülete.”

Egyváltásos, egész napos oktatás

Ettől az iskolaévtől kezdődött az egyváltásos, egész napos oktatás.

Az idei iskolaév 2019. szeptembertől 2020. júniusig tart.
Egyváltásos, egész napos oktatás több mint 200 szerbiai általános iskolában kezdődött.
Oktatás ugyan az, mint a tanítás.
Egyváltásos, egész napos oktatás az, amikor a diákok reggeltől délután 4 vagy 5 óráig maradnak az iskolában.
Az oktatás után a tanulók maradnak valamilyen szabad aktivitáson.
A tanulók választhatnak, hogy milyen szabad aktivitáson maradnak.
Szabadaktivitás például a sportolás vagy a fotózás.
Az oktatás után a tanulók a házi feladatukat is megcsinálják az iskolában.
A tanulók ebédet is kapnak az iskolában.
Az egyváltásos, egész napos oktatás csak próbálkozás Szerbiában.
Ha jól sikerül a próbálkozás, akkor bevezetik az egyváltásos oktatást egész Szerbiában.
A 200 iskolából az egyik az óbecsei Petőfi Sándor Általános Iskola.
Az óbecsei iskolában már egyváltásos, egész napos oktatás van.


Javában tart az allergiaszezon térségünkben

Jelenleg a nyírfa virágzása nehezíti meg az arra érzékenyek életét.

A más, ilyenkor virágzó növények pollenjének koncentrációja a levegőben jelenleg alacsony - tájékoztat a Szabadkai Közegészségügyi Intézet. A nyírfa pollenje azonban jelen van, és magas mértéke miatt akár komolyabb allergiás reakciókat is kiválthat - mondják a szakemberek.

Allergiaszezon térségünkben

Térségünkben igen erős az allergiaszezon.

Tavasszal a fák virágozni kezdenek.
A fák virágporára nagyon
sok ember allergiás.
A virágport pollennek is nevezzük.
A pollen a levegőbe jut
és az emberek belélegzik.
Aki allergiás a pollenre
az tüsszög, folyik az orra,
viszket a szeme.
Jelenleg a nyírfa virágzik.
Most a nyírfa pollenje
miatt érzik kellemetlenül magukat
az arra allergiások.
Most a nyírfa pollenjéből
van a legtöbb a levegőben.


Két új magyar óvodás csoport indul Óbecsén

A csoportok a Napsugár és a Szivárvány óvodában nyílnak meg.

Az idén a vártnál jóval több szülő szerette volna óvodába íratni a gyerekét Óbecsén, ezért az iratkozás után nyolcvanan kerültek várólistára. A szülők most már fellélegezhetnek: minisztériumi jóváhagyással, önkormányzati finanszírozással két új csoportot indít a Labud Pejović Iskoláskor Előtti Intézmény, az egyiket Alsóvároson, a másikat az Újfaluban.
„Minden 3 és 6 év közötti gyereket felveszünk a községben. Mind a Napsugár, mind a Szivárvány óvodában magyar csoport indul azzal, hogy a Napsugárban valószínűleg fél napos-egész napos kombinált csoport lesz, ami azt jelenti, hogy lesznek olyan gyerekek is, akik a szülők igénye szerint fél egyig maradnak. Vannak olyan, a pályázatunkra bejelentett bölcsődei korú gyerekek, akiket nem tudunk felvenni. Olyan gyerekekről van szó, ahol a szülők nem tettek eleget a feltételeknek: kicsit durván hangzik, de olyan családokról van szó, ahol csak az egyik szülő dolgozik” - részletezte Silvija Subakov, a Labud Pejović Iskoláskor Előtti Intézmény pszichológusa.

2 új magyar óvodás csoport indul Óbecsén

2 új magyar nyelvű óvodás csoport indul szeptembertől Óbecsén.

Óbecse 1 város Vajdaságban.
Óbecsén van a Labud Pejović Iskoláskor Előtti Intézmény.
A Labud Pejović Iskoláskor Előtti Intézmény 1 nagy óvoda.
A Labud Pejović Iskoláskor Előtti Intézménynek több helyen is van óvodája.
A Napsugár és a Szivárvány óvoda is a Labud Pejović Iskoláskor Előtti Intézményhez tartozik.
Az egyik magyar csoport a Napsugár óvodában nyílik meg Alsóvároson.
A másik magyar csoport a Szivárvány óvodában nyílik meg Újfaluban.
Alsóváros és Újfalu 2 falu.
Idén nagyon sok szülő akarta a gyermekét óvodába íratni Óbecsén.
Az óvodába iratkozás után 80 gyermek várólistán maradt, Óbecsén.
Várólistán azok a gyermekek vannak, akiknek nem maradt hely az oviban.
A szülők nagyon örülnek a 2 új magyar óvodai csoportnak.
A szülők örülnek, hogy a gyerekeik végül bejutottak az óbecsei óvodákba.


Orosz bolt nyílt Szabadkán

Az átadót követően azonnal birtokukba vehették a vásárlók az üzletet. Az orosz tulajdonban lévő Svetoforban többnyire tisztálkodási szerek, élelmiszer és konyhai eszközök kaphatók.

Nagy érdeklődéssel fogadták a vásárlók az orosz tulajdonban lévő Svetofor nevű üzletet, amely alig pár méterre van az ócskapiactól. A termékek java orosz, de akad szerbiai is.
A szabadkai Szakál Rozália is kíváncsi volt az újonnan megnyílt boltra: „Ahogy látjuk az árakat, félárban van minden, mint a többi áruházban. Most csak olvasgatjuk a címkéket. Egy kisebb bevásárlást tervezünk.”
Az ünnepélyes átadón Srđan Samardžić, Szabadka Város Tanácsának gazdasági ügyekkel megbízott tagja elmondta, hogy öröm a város számára egy ilyen üzletláncot fogadni.
„Büszkék vagyunk arra, hogy olyan önkormányzatunk van, mely egy regionális központ valójában, mely a tevékenységével olyan gazdasági légkört és lehetőséget teremt, hogy a globális nagyvállalatok érezhetik az üzletkötés lehetőségét.”
A Svetofor nevű orosz üzletlánc Szabadka mellett más településeken is jelen van - emelte ki a vállalat szabadkai igazgatója Iljdar Ahjarov.
„A tervek szerint további üzleteket szeretnénk nyitni Szabadkán. Még kettőt. Például ez a bolt 1200 négyzetméteres és 10 személynek biztosít munkahelyet.”
Az üzletlánc szabadkai igazgatója hozzátette, hogy a jövőben bővülni fog a bolt kínálata és még több munkahelyet tudnak majd biztosítani.

Orosz bolt nyílt Szabadkán

Tegnap február 27-e, szombat volt.
Az új orosz bolt neve a Svetofor.
A Svetofor orosz boltban főleg
tisztálkodási szerek, élelmiszerek
és konyhai eszközök vannak.
Tisztálkodási szer például
a szappan, a fogrém, a tusfürdő.
Az új orosz bolt közel van
a szabadkai ócskapiachoz.
Az új orosz boltban a legtöbb termék
orosz származású, de vannak
szerbiai termékek is.
A Svetofor bolt nem csak
Szabadkán működik, hanem
más szerbiai településeken is.
A tervek szerint még 2 Svetofor bolt
lesz nyitva Szabadkán.
A mostani orosz bolt 10 munkásnak
biztosít munkahelyet.
A tervek szerint hamarosan
még több termék lesz az orosz boltban,
és még több munkást vesznek majd fel.
Tegnap már sok vásárló ment
az új orosz boltba.
Tegnap 1 megkérdezett vásárló
azt mondta, hogy a többi üzlethez képest
jobb áron vannak a termékek
az orosz boltban.


Már csak ma lehet jelentkezni a 100 euróra

Már csak ma jelentkezhetnek a 100 eurós állami támogatásra azok a fiatalok, akik ezt eddig még nem tették meg.

Nincs más választásuk, mint felkeresni a trezor.gov.rs oldalt és meg kell adniuk adataikat.
A 16 és 29 év közötti szerbiai fiatalok támogatásának folyósítása holnap kezdődik meg.
Azok, akik korábban már kérték a támogatást, nem kell ismét jelentkezniük, automatikusan megkapják a száz euró dinár ellenértékét.
Péntekig minden igénylő megkapja a pénzt.

Megkezdődött a 100 eurós állami támogatás kifizetése

Ma kezdődött meg a 100 eurós állami támogatás kifizetése Szerbiában.

Ma június 1-je, szerda van.
A mai napon 400 ezer fiatal
szerbiai állampolgár megkapja
a 100 eurós állami támogatást.
Minden 16 év és 29 év közötti fiatal
megkapja a 100 eurós állami támogatást.
Ezt Siniša Mali, a szerb pénzügyminiszter mondta.
A következő 3 napban minden
szerbiai 16 év és 29 év közötti megkapja
az állami támogatást.
A fiatalok a bankszámlájukra kapják meg
a 100 eurós állami támogatást.


Véget ért a népszámlálás Szerbiában

Hétfőn 20 órakor véget ért a népszámlálás Szerbiában. Azok a polgárok, akik bármilyen okból elmulasztották az adatszolgáltatást, lehetőséget kapnak arra, hogy legkésőbb november 17-én 20 óráig telefonon keresztül kitöltsék a népszámlálási adatlapot.

Kivételes esetekben az ügyeletes számlálóbiztos kimehet a lakcímre. A polgárok minden kérdésükre választ kaphatnak az ingyenesen hívható 0800 444 005-ös telefonszámon, minden nap 8 és 20 óra között.
November 8-a és 17-e között újabb telefonvonalakat nyitnak meg települések és városok szerint, hogy a számlálóbiztosok bejegyezzék azokat a lakosokat, akiket az eddigiekben még nem vettek számba. A lista november 8-án lesz elérhető a Statisztikai Intézet honlapján. Az eljárás rövid ideig tart, és lehetőség van arra, hogy a jelentkező az egy háztartásában élő személyek adatait is bejegyeztesse.

Befejeződött a népszámlálás Szerbiában

Hétfőn este 8 órakor véget ért a népszámlálás Szerbiában.

Hétfő november 7-e, tegnap volt.
Azok a lakosok, akikkel valamiért nem lett
kitöltve a népszámlálási kérdőív,
november 17-én bepótolhatják ezt.
November 17-én este 8 óráig
telefonon keresztül ki tudják tölteni
a népszámlálási adatlapot azok,
akik tegnapig ezt még nem tették meg.
Kivételes esetekben az ügyeletes
számlálóbiztos kimehet a lakcímre is.
A számlálóbiztosok végezték a népszámlálást Szerbiában.
A lakosok a népszámlálással kapcsolatos
kérdéseikre választ kaphatnak
a következő ingyenesen hívható telefonszámon:
0800 444 005
Ez a telefonszám minden nap
reggel 8 órától este 8 óráig hívható.
November 8-a és 17-e között
újabb telefonszámok lesznek elérhetőek
települések és városok szerint.
Ez azért kell, hogy a számlálóbiztosok
bejegyezzenek minden szerbiai lakost.
A telefonszámokról szóló lista
november 8-án lesz elérhető
a Statisztikai Intézet internetes oldalán.